Lista han mga Sulod
© 2014 Watch Tower Bible and Tract Society of Pennsylvania
Ano an Papel han Kababayin-an ha Katuyoan ni Jehova?
PAHINA 6 • KARANTAHON: 86, 104
Gamita an Pulong han Dios—Buhi Ito!
PAHINA 11 • KARANTAHON: 114, 101
Kon Ano an Ginbuhat ni Jehova Basi Magin Duok ha Aton
PAHINA 16 • KARANTAHON: 51, 91
Pamati ha Tingog ni Jehova Bisan Hain Ka Man
PAHINA 21 • KARANTAHON: 26, 89
▪ Ano an Papel han Kababayin-an ha Katuyoan ni Jehova?
Hibaroi an nagin epekto ha kalalakin-an ngan kababayin-an han pagrebelde ha Dios nga nahitabo ha Eden. Tagda an ehemplo han may kahadlok ha Dios nga kababayin-an ha naglabay. Hibaroi liwat kon ano an papel han Kristiano nga kababayin-an ha katuyoan han Dios yana.
▪ Gamita an Pulong han Dios—Buhi Ito!
An ngatanan nga magwarali han Ginhadian naruruyag nga magin epektibo ha ministeryo. Hibaroi an pipira nga praktikal nga suhestyon kon paonan-o gagamiton an Biblia pati an mga tract basi makaistorya an mga tawo ngan mabantad an ira kasingkasing pinaagi han buhi nga Pulong ni Jehova.
▪ Kon Ano an Ginbuhat ni Jehova Basi Magin Duok ha Aton
Kinahanglan magkaada kita duok nga relasyon ha aton Maglalarang. Hibaroi kon paonan-o an tagana ni Jehova nga lukat ngan an Biblia nagpapamatuod nga hiya an siyahan nga naghimo hin paagi basi magin duok kita ha iya.
▪ Pamati ha Tingog ni Jehova Bisan Hain Ka Man
Basi makaglakat ha dalan han kamatuoran, kinahanglan mamati kita ha ginsisiring ni Jehova. Hibaroi kon paonan-o kita makakapamati ha tingog ni Jehova bisan pa han mga ulang nga ginhihimo ni Satanas ngan han aton tendensya nga makasala. Ini nga artikulo mabulig ha aton nga maapresyar an pagkaimportante han maopay nga komunikasyon ha tinuod nga Dios.
3 Nakakakarawat Ka ba hin “Pagkaon ha Husto nga Panahon”
26 ‘Balik Ngan Parig-ona an Imo Kabugtoan’
29 Pakiana Tikang ha mga Magbarasa
KOBRE: Mga sister nga nagsasangyaw ha Russian nga yinaknan ha aragian nga hirani ha baybayon han Tel Aviv. Ha ira luyo makikita an batoon nga mga bungtod han moderno nga Jaffa, an kadaan nga pantalan han Jope.
8,050,000
1,459
2,671
NAGKIKINABUHI kita ha pinakamakuri nga panahon ha bug-os nga kasaysayan han tawo. (2 Tim. 3:1-5) Kada adlaw, ginsasarihan an aton gugma kan Jehova ngan an aton determinasyon nga magkinabuhi uyon ha iya matadong nga mga suruklan. Maaram hi Jesus nga magigin makuri ini nga panahon, salit iya ginpasarig an iya mga sumurunod nga makakakarawat hira han ginkikinahanglan nga pagdasig basi makailob tubtob ha kataposan. (Mat. 24:3, 13; 28:20) Basi maparig-on hira, nagpili hiya hin matinumanon nga uripon para magtagana hin espirituwal nga “pagkaon ha husto nga panahon.”—Mat. 24:45, 46.
Tikang han ginpili an matinumanon nga uripon han 1919, minilyon nga “mga surugoon ha panimalay” tikang ha ngatanan nga yinaknan an natitirok ha organisasyon han Dios ngan ginpapakaon ha espirituwal. (Mat. 24:14; Pah. 22:17) Kondi diri ngatanan nga literatura ha Biblia may-ada ha ngatanan nga yinaknan. Diri liwat ngatanan nga tawo nakakapahimulos ha elektroniko nga mga porma han aton mga publikasyon. Pananglitan, damu an diri nakakakita han mga video ngan nakakabasa han mga artikulo nga iginpupublikar la ha jw.org. Karuyag sidngon ba hini nga kulang an ira nakakarawat nga pagkaon nga ira ginkikinahanglan basi magpabilin hira nga mahimsog ha espirituwal? Basi mabaton ito, hisgotan naton an upat nga importante nga pakiana.
Han ginsulay ni Satanas hi Jesus nga himoon nga tinapay an mga bato, hi Jesus binaton: “Diri la ha tinapay nabubuhi an tawo, kondi ha tagsa nga pulong nga nagawas ha baba ni Jehova.” (Mat. 4:3, 4) An mga pulong ni Jehova iginsurat ha Biblia. (2 Ped. 1:20, 21) Salit an Biblia amo an nangunguna nga panakot ha aton espirituwal nga pagkaon.—2 Tim. 3:16, 17.
Igintatagana han organisasyon ni Jehova an bug-os nga New World Translation of the Holy Scriptures o an mga bahin hito ha sobra 120 nga yinaknan, ngan damu pa nga yinaknan an nahidudugang kada tuig. Labot pa hito nga hubad, binilyon nga kopya han iba pa nga bersyon han Biblia an mababasa ha yinukot nga yinaknan. Inin makatirigamnan nga kalamposan nauyon ha kaburut-on ni Jehova nga “matalwas an ngatanan nga klase hin tawo ngan magkaada husto nga kahibaro ha kamatuoran.” (1 Tim. 2:3, 4) Ngan tungod kay ‘waray hinimo nga diri nakikita’ ni Jehova, makakasiguro kita nga igpapahirani niya ha iya organisasyon adton “mahunahunaon han ira espirituwal nga panginahanglan” ngan tataganahan hira hin espirituwal nga pagkaon.—Heb. 4:13; Mat. 5:3, 6; Juan 6:44; 10:14.
Basi magin marig-on an pagtoo han usa nga tawo, labaw pa kay ha pagbasa han Biblia an kinahanglan niya buhaton. Kinahanglan niya masabtan an iya ginbabasa ngan iaplikar an iya hinbabaroan. (San. 1:22-25) Maaram an yunuko nga taga-Etiopia, han siyahan nga siglo, han pagkaimportante hito. Ginbabasa niya an Pulong han Dios han ginpakianhan hiya han ebanghelisador nga hi Felipe: “Nasasabtan mo ba an imo ginbabasa?” An yunuko binaton: “Paonan-o ko ini masasabtan kon waray magtututdo ha akon?” (Buh. 8:26-31) Salit ginbuligan ni Felipe ini nga yunuko basi magkaada husto nga kahibaro ha Pulong han Dios. Napagios gud an yunuko han iya hinbaroan salit nagpabawtismo hiya. (Buh. 8:32-38) Ha pariho nga paagi, an aton mga publikasyon nga basado ha Biblia nabulig ha aton nga magkaada husto nga kahibaro ha kamatuoran. Nakakaapekto ito ha aton mga emosyon ngan nagpapagios ha aton nga iaplikar an aton hinbabaroan.—Col. 1:9, 10.
Pinaagi han mga publikasyon, hura nga igintatagana ha mga surugoon ni Jehova an espirituwal nga mga butang basi ira kaunon ngan inumon. (Isa. 65:13) Pananglitan, an Barantayan, nga mababasa ha sobra 210 nga yinaknan, nagsasaysay han mga tagna ha Biblia, nabulig nga mas masabtan naton an higlarom nga kamatuoran tikang ha Dios, ngan nagpapagios ha aton nga magkinabuhi uyon ha mga prinsipyo ha Biblia. An Pagpamata!, nga iginpupublikar ha mga 100 nga yinaknan, nagpapauswag han aton kahibaro mahitungod han mag-opay nga linarang ni Jehova ngan nagpapakita kon paonan-o naton iaaplikar an praktikal nga mga sagdon han Biblia. (Prob. 3:21-23; Roma 1:20) An matinumanon nga uripon nagtatagana hin mga publikasyon nga basado ha Biblia ha sobra 680 nga yinaknan! Naggagahin ka ba hin panahon kada adlaw basi basahon an Biblia? Ginbabasa mo ba an tagsa nga bag-o nga gowa han mga magasin ngan an ngatanan nga bag-o nga publikasyon nga may-ada ha imo yinaknan?
Labot pa han mga publikasyon, igintatagana liwat han organisasyon ni Jehova an basado ha Biblia nga mga outline nga iginpapahayag ha mga katirok ha kongregasyon, asembleya, ngan kombensyon. Ginpapabilhan mo ba an mga pahayag, drama, pasundayag, ngan mga interbyu nga iginpipresentar durante hito nga mga katirok? Oo, hi Jehova nagtatagana ha aton hin hura nga espirituwal nga pagkaon!—Isa. 25:6.
Diri. Ngan diri kita sadang mahipausa kon may mga panahon nga an pipira nga surugoon ni Jehova nakakakuha hin mas damu nga espirituwal nga pagkaon kay ha iba. Kay ano? Hunahunaa an mga apostol. Mas damu nga instruksyon an ira nakarawat kay ha iba nga mga disipulo ha siyahan nga siglo. (Mar. 4:10; 9:35-37) Bisan pa hito, waray magluya an relasyon ha Dios han iba nga mga disipulo; nakarawat nira an ira ginkikinahanglan.—Efe. 4:20-24; 1 Ped. 1:8.
Makapainteres liwat nga kadam-an han ginsiring ngan ginbuhat ni Jesus dinhi ha tuna waray isurat ha mga asoy han Ebanghelyo. Hi apostol Juan nagsiring: “Ha pagkamatuod, damu pa an ginbuhat ni Jesus, nga kon isusurat an bug-os nga detalye, ha akon paghunahuna diri maigo ha kalibotan an mga linukot nga ginsuratan.” (Juan 21:25) Bisan kon an siyahan-siglo nga mga sumurunod ni Jesus mas damu an hinbabaroan mahitungod ha iya kon itanding ha aton, diri karuyag sidngon nga kulang an iginhahatag ha aton nga impormasyon. Ginsisiguro ni Jehova nga igo an aton kahibaro mahitungod kan Jesus basi masunod naton an iya mga pitad.—1 Ped. 2:21.
Hunahunaa liwat an mga surat han mga apostol nga iginpadara ha mga kongregasyon ha siyahan nga siglo. Posible nga usa nga surat ni Pablo an waray ig-api ha Biblia. (Col. 4:16) Nagpapasabot ba ito nga kulang an aton espirituwal nga pagkaon tungod kay waray naton mabasa ito nga surat? Diri. Maaram hi Jehova han aton ginkikinahanglan ngan igo an iya iginhahatag basi magpabilin nga marig-on an aton relasyon ha iya.—Mat. 6:8.
Yana, may pipira nga surugoon ni Jehova nga nakakakuha hin mas damu nga espirituwal nga pagkaon kon itanding ha iba. Gutiay la ba an publikasyon nga may-ada ha imo yinaknan? Kon amo, hunahunaa nga hi Jehova interesado ha imo. Admi an mga publikasyon nga may-ada ka, ngan kon mahihimo, tambong ha mga katirok nga gindudumara ha yinaknan nga imo nasasabtan. Ngan sarig nga bubuligan ka ni Jehova basi magpabilin nga marig-on an imo relasyon ha iya.—Sal. 1:2; Heb. 10:24, 25.
An aton Web site nagpupublikar hin mga magasin ngan iba pa nga literatura nga basado ha Biblia. May-ada liwat ito mga impormasyon nga nabulig ha mga mag-asawa, tin-edyer, ngan ha gudtiay pa nga kabataan. Nagpapahimulos an mga pamilya pinaagi ha paghisgot hini durante han ira Pagsingba han Pamilya. May-ada liwat mga report ha aton Web site mahitungod ha espesyal nga mga programa, sugad han mga gradwasyon ha Gilead ngan han tinuig nga katirok. Naghahatag liwat ito hin mga impormasyon mahitungod ha mga kalamidad ngan ha mga kaso ha korte nga nakakaapekto ha katawohan ni Jehova. (1 Ped. 5:8, 9) Epektibo liwat ini nga garamiton ha pagsangyaw, kay pinaagi hini naipapasamwak an maopay nga sumat bisan ha mga lugar nga igindidiri an aton buruhaton.
Kondi, nakakapahimulos ka man ha aton Web site o diri, mahimo pa gihapon magpabilin nga marig-on an imo pagtoo. Nangangalimbasog gud an uripon basi makagtagana hin igo nga inimprinta nga mga publikasyon para an tagsa nga surugoon ha panimalay mapakaon hin maopay ha espirituwal. Salit diri mo sadang abaton nga obligado ka pumalit hin gadyet basi la makapahimulos ha jw.org. An iba bangin nagpi-print hin pipira nga literatura nga iginpublikar ha aton Web site ngan iginhahatag ito ha mga waray Internet. Pero diri obligado an mga kongregasyon nga buhaton ito.
Mapasalamaton kita kan Jesus kay gintutuman niya an iya saad nga ihahatag niya an aton ginkikinahanglan basi magpabilin nga marig-on an aton pagtoo. Samtang madagmit nga nagtitikahirani an kataposan hinin maraot nga kalibotan, makakasarig kita nga hi Jehova padayon nga magtatagana han espirituwal nga “pagkaon ha husto nga panahon.”
Maaram hi Jehova han aton ginkikinahanglan ngan igo an iya iginhahatag basi magpabilin nga marig-on an aton relasyon ha iya
“Daku nga kadam-an an mga babaye nga nagpapahayag han [maopay nga] sumat.”—SAL. 68:11.
1, 2. (a) Ano nga mga regalo an iginhatag han Dios kan Adan? (b) Kay ano nga gintagan han Dios hi Adan hin asawa? (Kitaa an retrato hini nga pahina.)
MAY katuyoan hi Jehova han ginlarang niya an tuna. Iya ‘ginhitsura ito basi pag-ukyan.’ (Isa. 45:18) An siyahan nga tawo nga hi Adan, ginlarang nga hingpit, ngan ginpaukoy hiya han Dios ha usa nga matahom nga urukyan—an hardin han Eden. Sigurado nga nalipay gud hi Adan ha damu nga kahoy, naagos nga mga sapa, ngan nag-uuyag nga mga hayop! Pero may kulang ha iya nga importante hinduro. Iginsumat ni Jehova kon ano ito han hiya nagsiring: “Diri maopay nga an lalaki mag-uusahan la; Ako maghihimo hin iya kabulig.” Salit hi Adan ginpakaturog hin maopay han Dios, ginkuha an usa han iya mga gusok, ngan ‘ginhimo ito nga usa nga babaye.’ Pagmata ni Adan, nalipay hiya hinduro! Hiya nagsiring: “Ini yana tul-an han akon mga tul-an, ngan unod han akon unod. Hiya pagngangaranan nga Babaye, kay hiya kinuha tikang ha Lalaki.”—Gen. 2:18-23.
2 An babaye espesyal nga regalo tikang ha Dios kay hiya an magigin hingpit nga kabulig han lalaki. May-ada liwat hiya espesyal nga pribilehiyo nga manganak. Ha pagkamatuod, ‘gintawag [ni Adan] an iya asawa nga Eva; kay ini iroy han ngatanan nga mga buhi.’ (Gen. 3:20) Makalilipay gud an regalo nga iginhatag han Dios ha siyahan nga mag-asawa! May kapas hira nga magkaanak hin hingpit nga mga tawo. Pinaagi hini, an tuna hinay-hinay nga magigin paraiso nga uukyan hin hingpit nga mga tawo nga mag-aataman han iba pa nga buhi nga mga linarang.—Gen. 1:27, 28.
3. (a) Ano an kinahanglan buhaton nira Adan ngan Eva basi bendisyonan han Dios, kondi ano an nahitabo? (b) Ano nga mga pakiana an aton hihisgotan?
3 Basi makarawat ito nga mga bendisyon, kinahanglan sugton nira Adan ngan Eva hi Jehova ngan magpasakop ha iya pagmando. (Gen. 2:15-17) Hito la nga paagi matutuman nira an katuyoan han Dios para ha ira. Kondi makasurubo, naimpluwensyahan hira han “orihinal nga halas,” hi Satanas, ngan nakasala hira ha Dios. (Pah. 12:9; Gen. 3:1-6) Paonan-o nakaapekto ha kababayin-an ini nga pagrebelde? Ano an nahimo han matinumanon nga kababayin-an han naglabay? Kay ano nga an Kristiano nga kababayin-an yana matatawag nga “daku nga kadam-an”?—Sal. 68:11.
4. Hin-o kanda Adan ngan Eva an responsable ha ira nabuhat nga sala?
4 Han ginkaistorya ni Jehova hi Adan kon kay ano nga nagrebelde hiya, nagpasangil hiya: “An babaye nga iginhatag mo nga kaupod ko, hiya naghatag ha akon han bunga han kahoy, ngan ako kinaon.” (Gen. 3:12) Imbes nga karawaton ni Adan an iya sala, iya lugod ginbasol hi Eva, pati pa ngani hi Jehova, nga naglarang han iya asawa! Pariho nakasala hira Adan ngan Eva, pero para kan Jehova, hi Adan an responsable hito nga ira ginbuhat. Salit hi apostol Pablo nagsurat nga “pinaagi han usa nga tawo [hi Adan] an sala sinulod ha kalibotan ngan an kamatayon pinaagi han sala.”—Roma 5:12.
5. Ano an napamatud-an han gintugotan han Dios nga magpadayon ha sulod hin pipira ka panahon an pagmando nga bulag ha iya?
5 Nakombinse ni Satanas an siyahan nga mag-asawa nga diri nira kinahanglan hi Jehova sugad nga ira Magmarando. Nagbangon ito hin importante nga pakiana kon hin-o an may katungod nga magmando ha katawohan. Basi mabaton ito, gintugotan han Dios nga magpadayon ha sulod hin pipira ka panahon an pagmando nga bulag ha iya. Maaram hiya nga mapapamatud-an han mga panhitabo nga mapapakyas an sugad nga pagmando. Ha sulod hin ginatos nga katuigan, an sugad nga pagmando nagresulta hin sunod-sunod nga pag-antos han katawohan. Han naglabay la nga siglo, mga 100,000,000 an namatay tungod han mga girra—upod hito an minilyon nga inosente nga kalalakin-an, kababayin-an, ngan kabataan. Salit marig-on ini nga ebidensya nga “diri aada ha tawo nga naglalakat an pagmando han iya mga pitad.” (Jer. 10:23) Tungod kay maaram kita hito, ginkakarawat naton hi Jehova sugad nga aton Magmarando.—Basaha an Proberbios 3:5, 6.
6. Ha damu nga nasud, paonan-o gintatratar an kababayin-an?
6 An kalalakin-an ngan kababayin-an pariho nakakaeksperyensya hin pagmaltrato hini nga kalibotan nga ginmamandoan ni Satanas. (Ekles. 8:9; 1 Juan 5:19) An pipira han duro nga pagmaltrato nag-uupod han pag-abuso ha kababayin-an. Ha bug-os nga kalibotan, mga 30 porsyento han mga kababayin-an an nagrireport nga ginkakastigo hira han ira bana o uyab. Ha pipira nga kultura, mas ginpapaboran an kalalakin-an tungod kay hira an ginlalaoman nga magdadara han apelyido han ira pamilya ngan mag-aataman han ira nagtitikalagas na nga mga kag-anak pati han ira mga lolo o lola. Ha pipira nga nasud, an mga kag-anak nadiri hin anak nga babaye, ngan mas damu an iginpapapunit nga bata nga babaye kay ha bata nga lalaki.
7. Ha tinikangan, ano nga klase hin kinabuhi an iginhatag han Dios ha lalaki ngan babaye?
7 Sigurado nga diri gud nalilipay an Dios ha pagmaltrato ha kababayin-an. Gintatratar niya hira ha makatadunganon nga paagi ngan ginrirespeto niya hira. Iginpakita niya ito han ginlarang niya hi Eva sugad nga hingpit ngan may mga abilidad nga magin usa nga maopay nga kabulig, diri kay usa nga uripon ni Adan. Usa ito nga hinungdan kon kay ano nga ha kataposan han ikaunom ka adlaw han paglarang, ‘nakita han Dios an ngatanan nga iya ginhimo, ngan ito duro hin kaopay.’ (Gen. 1:31) Oo, “ngatanan” nga ginhimo ni Jehova “duro hin kaopay.” Ha tinikangan, maopay gud nga kinabuhi an iginhatag han Dios ha lalaki ngan babaye.
8. (a) Isaysay an panggawi han mga tawo ha kabug-osan. (b) Ha bug-os nga kasaysayan han tawo, kan kanay iginpapakita han Dios an iya pag-uyon?
8 Ha kabug-osan, an panggawi han kalalakin-an ngan kababayin-an nagtikaraot katapos han pagrebelde ha Eden, ngan mas nagtitikaraot pa gud ito han naglabay nga siglo. Igintagna han Biblia nga an maraot nga panggawi magigin komon na la ha “kataposan nga mga adlaw.” Kalyap na gud an nagbubuhat hin maraot, salit “peligroso gud [ini] nga mga panahon.” (2 Tim. 3:1-5) Kondi ha bug-os nga kasaysayan han tawo, iginpapakita han ‘Ginoo nga hi Jehova’ an iya pag-uyon ha kalalakin-an ngan kababayin-an nga nasarig ha iya, nasugot ha iya mga balaud, ngan nagpapasakop ha iya sugad nga ira Magmarando.—Basaha an Salmo 71:5.
9. Pira an natalwas ha Baha, ngan kay ano?
9 Han ginbungkag han Dios an madarahog nga mga tawo pinaagi han Baha ha panahon ni Noe, gutiay gud la an nakatalwas. Kon hito nga panahon buhi pa an kan Noe kabugtoan nga kalalakin-an ngan kababayin-an, sigurado nga namatay liwat hira ha Baha. (Gen. 5:30) Pariho an kadamu han kababayin-an ngan kalalakin-an nga nakatalwas ha Baha—hi Noe, an iya asawa, an iya tulo nga anak nga lalaki, ngan an ira mga asawa. Natalwas hira tungod kay may kahadlok hira ha Dios ngan ira ginbuhat an iya kaburut-on. An binilyon nga katawohan yana nagtikang hinin walo nga tawo nga gin-uyonan ni Jehova.—Gen. 7:7; 1 Ped. 3:20.
10. Kay ano nga gin-uyonan ni Jehova an mahadlukon ha Dios nga mga asawa han matinumanon nga mga patriarka?
10 Paglabay hin katuigan, an mahadlukon ha Dios nga mga asawa han matinumanon nga mga patriarka gin-uyonan liwat han Dios. Diri gud ito mahitatabo kon nagin mga reklamador hira. (Jud. 16) Usa ha ira amo an matinalahuron nga asawa ni Abraham nga hi Sarah. Waray gud hiya magreklamo han ginbayaan nira an ira mahimyang nga kinabuhi ha Ur ngan nagin temporaryo nga mga umurukoy ha mga tolda ha iba nga nasud. Lugod hi ‘Sarah sinugot kan Abraham, nga gintawag niya nga “ginoo.”’ (1 Ped. 3:6) Hunahunaa liwat hi Rebeca, nga asawa ni Isaac. Usa hiya nga maopay gud nga regalo tikang kan Jehova. Tungod hito, diri urusahon nga ‘ginhigugma hiya’ ni Isaac. Ngan han namatay an nanay ni Isaac, “naliaw gud” hiya tungod kan Rebeca. (Gen. 24:67, Maopay nga Sumat) Yana, nalilipay gud kita nga kaupod naton an matinumanon nga kababayin-an nga pariho kanda Sarah ngan Rebeca!
11. Paonan-o nagpakita hin kaisog an duha nga Hebreohanon nga partera?
11 Samtang uripon an mga Israelita ha Ehipto, nagtikadamu gud hira, salit nagsugo hi Paraon nga patayon an ngatanan nga Hebreohanon nga minasus-an nga kalalakin-an. Kondi hunahunaa an ginbuhat han duha nga Hebreohanon nga partera nga hira Sipra ngan Pua, nga posible nanguna ha mga partera. Tungod kay may kahadlok hira kan Jehova, maisugon nga ginsupak nira an sugo nga patayon an mga minasus-an. Salit ginbendisyonan hira ni Jehova hin ira kalugaringon nga mga pamilya.—Eks. 1:15-21.
12. Ano an makatirigamnan nga ginbuhat nira Debora ngan Jael?
12 Ha panahon han mga hukom ha Israel, an usa nga babaye nga gin-uyonan han Dios amo hi propetisa Debora. Iya gindasig hi Hukom Barak ngan ginbuligan an mga Israelita nga makatalwas tikang ha pagtalumpigos, kondi iya igintagna nga diri maaangkon ni Barak an kadayawan han kadaogan kontra ha mga Canaanhon. Lugod, ihahatag han Dios an kumander han Canaanhon nga kasundalohan nga hi Sisera “ngadto ha kamot han usa nga babaye.” Ito an nahitabo han ginpatay hiya han usa nga diri-Israelita nga babaye nga hi Jael.—Huk. 4:4-9, 17-22.
13. Ano an iginsusumat ha aton han Biblia mahitungod kan Abigail?
13 Hi Abigail usa liwat nga matinumanon nga babaye nga nabuhi han ika-11 ka siglo B.C.E. May-ada hiya sarabotan, kondi an iya bana nga hi Nabal, bastos, waray pulos, ngan lurong. (1 Sam. 25:2, 3, 25) Ha sulod hin pipira ka panahon, ginpanalipdan ni David ngan han iya mga kaupod an mga panag-iya ni Nabal, kondi han nangaro hira kan Nabal hin pagkaon ngan iba pa nga kinahanglanon, “ginpakaalohan hira” ngan waray tagi hin bisan ano. Tungod hito, nasina hinduro hi David salit nagplano hiya nga patayon hi Nabal ngan an mga surugoon hito. Han hinbaroan ito ni Abigail, gindad-an niya hin pagkaon ngan irimnon hi David pati an mga kaupod hito, salit napugngan an pagpaagay hin dugo. (1 Sam. 25:8-18) Ha urhi, hi David nagsiring ha iya: “Bulahan hi Jehova, an Dios han Israel, nga nagpadara ha imo hini nga adlaw pakigdait ha akon.” (1 Sam. 25:32) Kamatay ni Nabal, nagin asawa ni David hi Abigail.—1 Sam. 25:37-42.
14. Ha ano nga buruhaton nakigbahin an mga anak nga kababayin-an ni Salum, ngan paonan-o an Kristiano nga kababayin-an nagbubuhat yana hin pariho hito?
14 Han 607 B.C.E., damu nga kalalakin-an, kababayin-an, ngan kabataan an namatay han ginbungkag han Babilonya an Jerusalem ngan an templo hito. Han 455 B.C.E., gintindog utro an mga pader hito, ilarom han paggiya ni Nehemia. Upod hadton bumulig hito nga proyekto amo an anak nga kababayin-an ni Salum, usa nga prinsipe ha katunga han distrito han Jerusalem. (Neh. 3:12) Kinaburut-on nga nagbuhat hira hin ubos nga trabaho. Gin-aapresyar gud naton an damu nga Kristiano nga kababayin-an nga malipayon nga nasuporta ha proyekto han organisasyon nga pagpanukod nga ginbubuhat yana ha bug-os nga kalibotan!
15. Ano nga pribilehiyo an iginhatag han Dios kan Maria?
15 Antes ngan durante han mga siyahan nga siglo C.E., ginbendisyonan ni Jehova an damu nga kababayin-an hin espesyal nga mga pribilehiyo. Usa ha ira amo an birhen nga hi Maria. Han karaslon na hira ni Jose, milagroso nga nagburod hiya pinaagi han baraan nga espiritu. Kay ano nga ginpili hiya han Dios nga magin nanay ni Jesus? Sigurado nga tungod ito kay may-ada hiya mag-opay nga kalidad nga ginkikinahanglan basi mapatubo ha husto nga paagi an iya hingpit nga anak. Daku gud nga pribilehiyo an magin nanay han pinakabantogan nga tawo nga nabuhi ha tuna!—Mat. 1:18-25.
16. Paghatag hin ehemplo nga nagpapakita kon paonan-o gintratar ni Jesus an kababayin-an.
16 Buotan gud hi Jesus ha kababayin-an. Pananglitan, tagda an usa nga babaye nga 12 ka tuig na nga gindidinugoan. Ha butnga han damu nga tawo, humirani hiya ha luyo ni Jesus ngan ginkaptan an bado hito. Imbes nga sawayon hiya, hi Jesus may pagkabuotan nga nagsiring: “Anak, tungod han imo pagtoo nag-opay ka. Lakat nga mamurayawon, ngan mag-opay ka ha imo grabe nga sakit.”—Mar. 5:25-34.
17. Ano an milagroso nga nahitabo han Pentekostes 33 C.E.?
17 May pipira nga kababayin-an nga disipulo ni Jesus nga nag-asikaso ha iya ngan ha iya mga apostol. (Luc. 8:1-3) Ngan han Pentekostes 33 C.E., mga 120 nga kalalakin-an ngan kababayin-an an kumarawat han espiritu han Dios ha espesyal nga paagi. (Basaha an Buhat 2:1-4.) Damu pa ka tuig antes hito, hi Jehova nagsiring: ‘Akon iipison an akon espiritu ngada ha ngatanan nga unod; ngan an iyo mga anak nga kalalakin-an ngan an iyo mga anak nga kababayin-an mananagna, ngan akon liwat iipison an akon espiritu ngada ha mga surugoon nga kalalakin-an ngan ngada ha mga surugoon nga kababayin-an.’ (Joel 2:28, 29) Pinaagi hiton milagroso nga panhitabo han Pentekostes, iginpakita han Dios nga iya iginbalhin an iya pag-uyon tikang ha apostata nga Israel ngadto ha “Israel han Dios,” nga ginkukompwesto hin kalalakin-an ngan kababayin-an. (Gal. 3:28; 6:15, 16) Kaapi han Kristiano nga kababayin-an nga nakigbahin ha pagministeryo ha siyahan nga siglo an upat nga anak nga babaye han ebanghelisador nga hi Felipe.—Buh. 21:8, 9.
18, 19. (a) May kalabotan ha tinuod nga pagsingba, ano nga pribilehiyo an iginhahatag han Dios ha kalalakin-an ngan kababayin-an? (b) Ano an ginsiring han salmista may kalabotan ha kababayin-an nga nagsasangyaw han maopay nga sumat?
18 Tikang han mga 1875, may pipira nga kalalakin-an ngan kababayin-an nga nagpakita hin sinsero nga interes ha tinuod nga pagsingba. Hira an mga nahiuna hadton nakikigbahin yana ha katumanan han tagna ni Jesus: “Inin maopay nga sumat han Ginhadian isasangyaw ha bug-os nga inuukyan nga tuna sugad nga pamatuod ha ngatanan nga nasud, ngan sunod hito an kataposan maabot.”—Mat. 24:14.
19 An gutiay nga grupo han mga Estudyante han Biblia nagdamu ngan umabot na yana hin mga 8,000,000 nga mga Saksi ni Jehova. Ngan may-ada pa sobra 11,000,000 nga nagpapakita hin interes ha Biblia ngan ha aton buruhaton pinaagi han ira pag-atender han tinuig nga Memoryal han kamatayon ni Jesus. Ha damu nga nasud, kadam-an hito nga naatender mga kababayin-an. Dugang pa, ha sobra 1,000,000 nga bug-os-panahon nga magwarali han Ginhadian ha bug-os nga kalibotan, kadam-an ha ira an kababayin-an. Oo, gintatagan han Dios an matinumanon nga kababayin-an hin pribilehiyo nga makigbahin ha katumanan han ginsiring han salmista: “An Ginoo naghahatag hin pulong: Daku nga kadam-an an mga babaye nga nagpapahayag han [maopay nga] sumat.”—Sal. 68:11.
20. Ano nga mga topiko an mahimo naton pag-adman?
20 Diri naton mahihisgotan dinhi an mahitungod han ngatanan nga matinumanon nga kababayin-an nga gin-unabi ha Biblia. Kondi mababasa naton ha Pulong han Dios ngan ha aton mga publikasyon an mahitungod ha ira. Pananglitan, mahimo naton pamalandungon an pagin maunungon ni Ruth. (Rut 1:16, 17) An pagbasa han asoy ha Biblia ngan mga artikulo mahitungod kan Rayna Ester magpaparig-on ha aton pagtoo. Magpapahimulos kita ha pag-aram mahitungod hini nga kababayin-an durante han aton Pagsingba han Pamilya. Kon nag-uusahan kita, mahimo naton pag-adman an sugad nga mga topiko ha aton personal nga pag-aram.
21. Paonan-o iginpakita han may kahadlok ha Dios nga kababayin-an an ira pagkamaunungon kan Jehova ha panahon han mga pagsari?
21 Matin-aw nga ginbibendisyonan ni Jehova an pagsangyaw nga buruhaton han Kristiano nga kababayin-an ngan ginbubuligan hira ha panahon han mga pagsari. Pananglitan, iya ginbuligan an kababayin-an nga may kahadlok ha iya nga magpabilin nga maunungon ha iya ha panahon han pagmando han Nazi ngan han Komunista. Damu ha ira an nag-antos, ngan an pipira namatay pa ngani, tungod han ira pagkamasinugtanon ha Dios. (Buh. 5:29) Pariho han matinumanon nga kababayin-an han naglabay, an Kristiano nga kababayin-an ngan an iba pa nga igkasi-magsiringba yana nasuporta ha pagkasoberano han Dios. Pariho han mga Israelita hadto, sugad hin ginkakaptan liwat ni Jehova an ira too nga kamot ngan nasiring: “Ayaw kahadlok; ako mabulig ha imo.”—Isa. 41:10-13.
22. Ano nga mga pribilehiyo an aton ginpapamulat?
22 Diri na mag-iiha, gagamiton han Dios an kalalakin-an ngan kababayin-an nga may kahadlok ha iya ha paghimo ha tuna nga paraiso ngan ha pagtutdo ha minilyon nga binanhaw nga mahibaro mahitungod han mga katuyoan ni Jehova. Samtang waray pa ito, hinaot pabilhan naton ngatanan an aton pribilehiyo nga mag-alagad kan Jehova nga nagbibinuligay.—Sep. 3:9.
“An pulong han Dios buhi ngan gamhanan.”—HEB. 4:12.
1, 2. Ano an iginsugo ni Jehova kan Moises, ngan ano an Iya iginpasarig kan Moises?
ANO an imo aabaton kon kinahanglan mo umatubang ha usa nga pinakagamhanan nga magmarando ha tuna ngan makiistorya para ha katawohan ni Jehova? Posible nga umabat ka hin kabaraka, pagin diri-takos, ngan kahadlok pa ngani. Paonan-o ka mangangandam ha imo isisiring? Ano an mahimo mo buhaton basi makagyakan ka hin may awtoridad sugad nga representante han makagarahum-ha-ngatanan nga Dios?
2 Ito an sitwasyon ni Moises. Ginsugo ni Jehova hi Moises, ‘an labi nga maaghop ha ngatanan nga tawo ha bawbaw han tuna,’ nga kumadto kan Paraon basi talwason an katawohan han Dios tikang ha pagtalumpigos ngan pagkauripon ha Ehipto. (Num. 12:3) Sugad han ginpapamatud-an han mga panhitabo, hi Paraon bastos ngan hambog nga tawo. (Eks. 5:1, 2) Kondi, karuyag ni Jehova nga sidngon ni Moises hi Paraon nga pagawson tikang ha pagkauripon an minilyon nga Israelita! Masasabtan naton kon kay ano nga nagpakiana hi Moises kan Jehova: “Hin-o ako nga makadto kan Paraon, ngan magdadara han mga anak ni Israel tikang ha Ehipto?” Sigurado nga inabat ni Moises nga waray hiya kapas ngan diri niya ito mahihimo. Kondi ginpasarig hiya han Dios nga diri hiya mag-uusahan. “Ha pagkamatuod ako maupod ha imo,” siring ni Jehova.—Eks. 3:9-12.
3, 4. (a) Kay ano nga nabaraka hi Moises? (b) Ha ano nga kahimtang bangin maeksperyensyahan mo an inabat ni Moises?
3 Kay ano nga nabaraka hi Moises? Tungod kay bangin diri karawaton o pamatian ni Paraon an usa nga representante ni Jehova nga Dios. Nabaraka liwat hiya nga bangin diri tumoo an mga Israelita nga ginpili hiya ni Jehova basi pangunahan hira ha paggawas ha Ehipto. Salit hi Moises nagsiring kan Jehova: ‘Kon pananglitan diri hira tumuod ha akon panginyupo? Bangin sumiring la hira, “Waray magpakita ha imo an Ginoo.”’—Eks. 3:15-18; 4:1, Baraan nga Biblia.
4 May mahibabaroan kita nga importante nga leksyon ha baton ni Jehova kan Moises ngan ha sunod nga mga nahitabo. Tinuod, bangin diri mo man kinahanglan umatubang ha usa nga hitaas nga opisyal ha gobyerno. Kondi, usahay nakukurian ka ba pagsumat mahitungod ha Dios ngan han iya Ginhadian bisan ha ordinaryo nga mga tawo nga nakakaistorya mo kada adlaw? Kon oo, may mahibabaroan ka tikang ha eksperyensya ni Moises.
5. Ano an ginhimo ni Jehova ha tungkod nga nakada ha kamot ni Moises, ngan paonan-o ito nakabulig ha iya nga magkaada hin kompyansa? (Kitaa an retrato ha tinikangan hini nga artikulo.)
5 Han iginsumat ni Moises kan Jehova nga nababaraka hiya nga bangin diri tumoo ha iya an mga tawo, igin-andam hiya han Dios basi maglampos ha iya toka. An asoy ha Eksodo mababasa: ‘Hi Jehova siniring kan Moises: Ano ito nga aada ha imo kamot? Ngan hiya siniring: Usa nga tungkod. Ngan [hi Jehova] siniring: Ipilak ito ngada ha tuna. Ngan iya ito ipinilak ngada ha tuna, ngan nahimo nga halas; ngan hi Moises pinalagiw tikang ha atubangan hito. Ngan siniring hi Jehova kan Moises: Unata an imo kamot ngan kapti ito ha ikog, ngan iya inunat an iya kamot, ngan kinaptan ito, ngan nahimo nga tungkod dida han iya kamot; basi hira tumoo nga hi Jehova pinakita ha imo.’ (Eks. 4:2-5) Pinaagi han gahum han Dios, an tungkod nga nakada ha kamot ni Moises nagin usa nga halas! Ito nga milagro magpapamatuod nga hi Moises representante han Dios ngan gintagan hiya han Dios hin awtoridad. Hi Jehova nagsiring ha iya: “Imo bibitbiton ini nga tungkod, nga pinaagi hini magbubuhat ikaw han mga tigaman.” (Eks. 4:17) Tungod kay may-ada na hiya hito nga pamatuod, may kompyansa na hiya ha pagrepresentar ha tinuod nga Dios ha atubangan han mga Israelita ngan ni Paraon.—Eks. 4:29-31; 7:8-13.
6. (a) Kon nagsasangyaw kita, andam kita nga gamiton an ano, ngan kay ano? (b) Isaysay kon paonan-o “an pulong han Dios buhi ngan gamhanan.”
6 Kon iginsusumat naton ha iba an mensahe han Dios, bangin may magpakiana ha aton: “Ano ito nga aada ha imo kamot?” Ha damu nga higayon, an Biblia aada ha aton kamot ngan andam kita paggamit hito. Bisan kon ginhuhunahuna han iba nga an Biblia usa nga ordinaryo la nga libro, ginagamit ni Jehova iton iya giniyahan nga Pulong ha pakigkomunikar ha aton. (2 Ped. 1:21) Mababasa dida hito an mga saad han Dios mahitungod han mga mahitatabo ilarom ha pagmando han iya Ginhadian. Salit hi apostol Pablo nakagsurat: “An pulong han Dios buhi ngan gamhanan.” (Basaha an Hebreo 4:12.) Paonan-o? Hi Jehova padayon nga nagbubuhat basi matuman an ngatanan niya nga saad ngan bug-os gud ito nga matutuman. (Isa. 46:10; 55:11) Kon masantop han usa nga tawo ini nga kamatuoran mahitungod han Pulong ni Jehova, an iya mababasa dida hito magkakaada hin daku nga epekto ha iya kinabuhi.
7. Paonan-o naton ‘maitututdo ngan maisasaysay an pulong han kamatuoran ha husto nga paagi’?
7 Oo, iginhatag ni Jehova ha aton an iya buhi nga sinurat nga Pulong nga mabulig ha aton basi mapamatud-an naton nga an aton mensahe masasarigan ngan tikang ito ha iya. Diri urusahon nga katapos magsurat ni Pablo ha mga Hebreohanon, gin-aghat niya an iya ginbabansay nga hi Timoteo nga ‘buhaton an bug-os nga mahihimo nga maitutdo ngan maisaysay an pulong han kamatuoran ha husto nga paagi.’ (2 Tim. 2:15) Paonan-o naton maiaaplikar an sagdon ni Pablo? Pinaagi ha pagbasa hin angayan nga mga teksto basi mabantad an kasingkasing han aton mamarati. An mga tract nga iginrelis han 2013 gindisenyo basi buligan kita nga mabuhat ito.
8. Ano an ginsiring han usa nga paramangno han pag-alagad mahitungod han mga tract?
8 Papriho an pormat han ngatanan nga bag-o nga tract. Salit kon mahibaro kita paggamit han usa hito, mahibabaro na kita paggamit hito ngatanan. Masayon la ba ito gamiton? Usa nga paramangno han pag-alagad ha Hawaii, U.S.A., an nagsurat: “Diri namon ginlalaoman nga sugad kaepektibo inin bag-o nga mga tract ha pagsangyaw ha balay-balay ngan ha pagsangyaw ha publiko.” Naobserbaran niya nga mas madagmit bumaton an mga tawo tungod han paagi han pagkasurat hito, ngan kasagaran nga nagriresulta hin maopay nga pag-istorya. Nahunahuna niya nga tungod ito han pakiana ngan han mapipilian nga mga baton nga aada ha siyahan nga pahina hito nga mga tract. An tagbalay diri nag-aalang nga bangin sayop an iya baton.
9, 10. (a) Paonan-o an mga tract nag-aaghat ha aton nga gamiton an Biblia? (b) Ano nga mga tract an nagamit mo na hin epektibo, ngan kay ano?
9 An tagsa nga tract nag-aaghat ha aton nga magbasa hin angayan nga teksto. Pananglitan, kitaa an tract nga Matatapos Pa ba an Pag-antos? Bumaton man an tagbalay hin “oo,” “diri,” o “bangin,” abrihi la an tract ngan siring, “Ini an ginsisiring han Biblia.” Katapos, basaha an Pahayag 21:3, 4.
10 Sugad liwat hito an bubuhaton kon ginagamit an tract nga Ano an Imo Panhunahuna ha Biblia? Anoman an pilion nga baton han tagbalay, abrihi la an tract ngan siring, “An Biblia nasiring nga an ‘ngatanan nga Kasuratan giniyahan han Dios.’” Mahimo ka magdugang, “Ha pagkamatuod, may sumpay pa ini nga teksto.” Abrihi an imo Biblia, ngan basaha an 2 Timoteo 3:16, 17.
11, 12. (a) Paonan-o mo magagamit an mga tract basi magin mas makalilipay an imo ministeryo? (b) Paonan-o mabulig ha imo an mga tract ha pagpangandam ha imo pagbalik-bisita?
11 An kadamu han mahimo mo basahon ngan hisgotan ha tract nadepende ha reaksyon han tagbalay. Anoman an iya magin reaksyon, malilipay ka kay labot la nga nakahatag ka hin tract, nabasa mo pa ha iya an Pulong han Dios—bisan kon usa la o duha nga bersikulo an imo nabasa ha imo siyahan nga pagbisita. Ha urhi, mahimo ka bumalik ngan ipadayon an paghisgot.
12 Ha luyo han tagsa nga tract ilarom han sub-ulohan nga “Alayon Hunahunaa Ini,” may pakiana ngan mga teksto nga mahimo hisgotan ha pagbalik-bisita. Ha tract nga Ano Daw La an Mahitatabo ha Tidaraon? ini an pakiana para ha pagbalik-bisita, “Ano an bubuhaton han Dios basi magin maopay an kahimtang han kalibotan?” Gin-unabi an Mateo 6:9, 10 ngan Daniel 2:44. Ha tract nga Mabubuhi Gud ba Utro an mga Patay? ini an pakiana, “Kay ano nga nalalagas kita ngan namamatay?” Gin-unabi an Genesis 3:17-19 ngan Roma 5:12.
13. Isaysay kon paonan-o magagamit an mga tract ha pagtikang hin mga pag-aram ha Biblia.
13 Gamita an mga tract basi makagtikang hin mga pag-aram ha Biblia. Kon ig-scan han usa an QR Code* ha luyo han tract, gigiyahan hiya ngadto ha usa nga impormasyon ha aton Web site nga mahimo mag-aghat ha iya nga mag-aram ha Biblia. Igin-aaghat liwat hini nga mga tract nga basahon an usa nga leksyon han brosyur nga Maopay nga Sumat Tikang ha Dios! Pananglitan, an tract nga Hin-o Gud ba an Nagkukontrol han Kalibotan? naggigiya ngadto ha leksyon 5 hito nga brosyur. An tract naman nga Ano an Sekreto ha Malipayon nga Pamilya? naggigiya ngadto ha leksyon 9. Kon gagamiton mo an mga tract uyon ha katuyoan hito, masusunod mo an maopay nga pamaagi ha paggamit han Biblia ha siyahan nga pagbisita ngan ha mga pagbalik-bisita. Mahimo ito magresulta ha pakagtikang hin mas damu nga pag-aram. Ano pa an mahimo mo buhaton basi epektibo nga magamit an Pulong han Dios ha imo ministeryo?
14, 15. Paonan-o mo masusubad an disposisyon ni Pablo ha ministeryo?
14 Ha pagministeryo ni Pablo, andam hiya magpahiuyon ha “damu gud nga tawo tubtob nga mahihimo.” (Basaha an 1 Corinto 9:19-23.) Tigamni nga karuyag ni Pablo ‘makabig an mga Judio, makabig an mga sakop han balaud, makabig an mga waray balaud, makabig an mga maluya.’ Oo, karuyag niya sangyawan an “ngatanan nga klase hin tawo, basi matalwas [niya] an iba ha anoman nga paagi kon posible.” (Buh. 20:21) Paonan-o naton masusubad an disposisyon ni Pablo samtang nangangandam kita ha pagsangyaw han kamatuoran ha “ngatanan nga klase hin tawo” ha aton teritoryo?—1 Tim. 2:3, 4.
15 Kada bulan, may iginsusuhestyon nga mga presentasyon ha Aton Ministeryo ha Ginhadian. Sarihi ito. Kondi kon may iba nga mga topiko nga ginhuhunahuna han mga tawo ha iyo teritoryo, paghimo hin makapainteres nga mga presentasyon nga angayan para hito. Hunahunaa an kahimtang ha iyo lugar, an mga tawo nga naukoy dida, ngan an kasagaran nga ira ginkakabarak-an. Katapos, pagpili hin teksto nga makakabulig ha ira. Ini an ginsiring han usa nga paramangno han sirkito mahitungod ha kon paonan-o nira ginagamit nga mag-asawa an Biblia ha ira pagministeryo: “Kadam-an han tagbalay natugot nga magbasa kami hin usa nga teksto kon madaliay la kami ngan direkta ha punto. Katapos namon maghatag hin katalahoran samtang ginkakaptan an amon abrido nga Biblia, ginbabasa namon an teksto.” Tagda an pipira nga topiko, pakiana, ngan teksto nga napamatud-an na nga epektibo ngan puydi mo sarihan ha iyo teritoryo.
16. Isaysay kon paonan-o mahimo gamiton an Isaias 14:7 ha ministeryo.
16 Kon naukoy ka ha usa nga masamok nga lugar, mahimo ka magpakiana ha tagbalay: “Posible ba nga ini an magin laray-ulohan han balita: ‘An bug-os nga kalibutan may-ada na pagpahuway ngan kalinaw, ngan magkakanta nga malipayon an ngatanan’? Ito an ginsisiring han Biblia ha Isaias 14:7. (Maopay nga Sumat) Ha pagkamatuod, mababasa ha Biblia an damu nga saad han Dios mahitungod han mamurayawon nga panahon nga mahitatabo ha tidaraon.” Katapos, ipabasa ha iya an usa hini nga mga saad dida ha Biblia.
17. Paonan-o mo gagamiton an Mateo 5:3 ha pakiistorya?
17 Damu ba nga lalaki ha iyo lugar an nakukurian ha panginabuhi? Kon oo, mahimo mo tikangan an pakiistorya pinaagi ha pagpakiana: “Pira an kinahanglan magin kità han usa nga lalaki basi magin malipayon an iya pamilya?” Katapos bumaton han tagbalay, mahimo ka sumiring: “Damu nga lalaki an may kità nga mas daku pa hito, pero diri pa gihapon kontento an ira pamilya. Kon sugad, ano gud ba an ginkikinahanglan?” Katapos, basaha an Mateo 5:3 ngan pagtanyag hin pag-aram ha Biblia.
18. Basi maliaw an iba, paonan-o mo gagamiton an Jeremias 29:11?
18 Nag-aantos ba an mga tawo ha iyo lugar tungod han naglabay pa la nga trahedya? Mahimo mo tikangan an pakiistorya pinaagi ha pagsiring: “Bumisita ako ha imo basi maghatag hin nakakaliaw nga mensahe. (Basaha an Jeremias 29:11.) Nakita mo ba an duha nga butang nga karuyag han Dios nga mapahimulsan naton? ‘Kamurayawan’ ngan ‘paglaom.’ Diri ba makalilipay an paghibaro nga karuyag han Dios nga magkaada kita maopay nga kinabuhi? Kondi paonan-o ito mahitatabo?” Katapos hisguti ha iya an angayan nga leksyon ha Maopay nga Sumat nga brosyur.
19. Isaysay kon paonan-o gagamiton an Pahayag 14:6, 7 ha pakiistorya ha relihiyoso nga mga tawo.
19 Damu ba an relihiyoso ha iyo lugar? Kon oo, mahimo mo tikangan an pakiistorya pinaagi ha pagsiring: “Kon may anghel nga makiistorya ha imo, mamamati ka ba ha iya? (Basaha an Pahayag 14:6, 7.) Tungod kay an anghel nagsiring nga ‘kahadluki an Dios,’ diri ba importante nga hibaroan kon hin-o nga Dios an iya gin-uunabi? An anghel nagsiring nga hiya ‘an Dios nga naghimo han langit ngan han tuna.’ Hin-o daw la hiya?” Katapos basaha an Salmo 124:8, nga nasiring: ‘An aton tambulig aada ha ngaran ni Jehova, nga naghimo han langit ngan han tuna.’ Katapos sidnga hiya nga karuyag mo isaysay ha iya an dugang pa mahitungod kan Jehova nga Dios.
20. (a) Paonan-o mo gagamiton an Proberbios 30:4 ha pagtutdo ha usa mahitungod han ngaran han Dios? (b) Ano nga teksto an nagamit mo na hin epektibo?
20 Mahimo mo tikangan an pakiistorya ha usa nga batan-on pinaagi ha pagsiring: “Karuyag ko basahon ha imo an usa nga teksto nga may importante gud nga pakiana. (Basaha an Proberbios 30:4.) Waray tawo nga makakahimo hini nga mga butang, salit sigurado nga nagtutudlok ito ha aton Maglalarang.* Paonan-o naton hibabaroan an iya ngaran? Nalilipay ako nga ipabasa ito ha imo ha Biblia.”
21, 22. (a) Paonan-o an angayan nga teksto mahimo makagbag-o han kinabuhi han usa nga tawo? (b) Samtang gintutuman mo an imo ministeryo, determinado ka nga buhaton an ano?
21 Diri ka maaram kon ano an magigin reaksyon han mga tawo ha angayan nga teksto nga imo ginbasa. Pananglitan, duha nga Saksi ha Australia an bumisita ha usa nga batan-on nga babaye. Usa ha ira an nagpakiana ha iya: “Maaram ka ba han ngaran han Dios?” ngan katapos ginbasa an Salmo 83:18. “Diri ako makatoo!” siring han babaye. “Pagbaya nira, nagbiyahe ako hin 35 ka milya (56 km) ngadto ha usa nga tindahan hin mga libro basi kitaon an iba nga hubad han Biblia ngan bilngon ha diksyonaryo ito nga ngaran. Tungod kay nakombinse ako nga Jehova an ngaran han Dios, naghunahuna ako kon ano pa an diri ko hinbabaroan.” Waray pag-iha katapos hito, hiya ngan an iya magigin bana nag-aram ha Biblia, ngan ha urhi nabawtismohan hira.
22 An Pulong han Dios may gahum ha pagbag-o han kinabuhi han mga tawo. Kon an usa nagbabasa han Biblia, napaparig-on an iya pagtoo ha mga saad ni Jehova. (Basaha an 1 Tesalonica 2:13.) An mensahe han Biblia mas gamhanan kay ha bisan ano nga mahimo naton isiring basi maabot an kasingkasing han aton kaistorya. Salit ha tagsa nga higayon kon posible, sadang naton gamiton an Pulong han Dios tungod kay buhi ito!
^ par. 13 An QR Code usa nga rehistrado nga trademark han Denso Wave Incorporated.
^ par. 20 Kitaa an “Mga Pakiana Tikang ha mga Magbarasa” ha The Watchtower han Hulyo 15, 1987, pahina 31.
“Magin duok kamo ha Dios, ngan magigin duok hiya ha iyo.”—SAN. 4:8.
1. Ano an ginkikinahanglan han mga tawo, ngan hin-o an magtatagbaw hito nga panginahanglan?
GINKIKINAHANGLAN han mga tawo an duok nga relasyon ha iba. Masisiring nga an duha nga tawo “duok ha usa kag usa kon karuyag gud nira ngan kilala gud nira an kada tagsa.” Nalilipay kita ha pagkaada mga kapamilya ngan kasangkayan nga nahigugma, nag-aapresyar, ngan nakakasabot ha aton. Kondi, an usa nga Persona nga kinahanglan kita magkaada hin pinakaduok nga relasyon amo an aton Harangdon nga Maglalarang.—Ekles. 12:1.
2. Ano an saad ni Jehova ha aton, kondi kay ano nga damu an diri natoo hito?
2 Ha Biblia, gin-aaghat kita ni Jehova nga “magin duok” ha iya, ngan nagsasaad hiya nga kon bubuhaton naton ito, “magigin duok hiya” ha aton. (San. 4:8) Makalilipay gud ito! Kondi, damu an naghuhunahuna nga diri makatadunganon nga tumoo nga karuyag han Dios nga magin duok ha ira; pag-abat nira, diri hira takos humirani ha iya o hirayo gud hiya. Posible gud ba nga magin duok kita kan Jehova?
3. Ano an kinahanglan naton hibaroan mahitungod kan Jehova?
3 Hi Jehova ‘hirani ha tagsa’ nga namimiling ha iya salit posible nga makilala naton hiya. (Basaha an Buhat 17:26, 27; Salmo 145:18.) Katuyoan han aton Dios nga magin duok ha iya bisan an diri hingpit nga mga tawo, ngan andam hiya ngan karuyag gud niya nga magin duok niya hira nga kasangkayan. (Isa. 41:8; 55:6) Tungod han naeksperyensyahan han salmista, hiya nakagsurat mahitungod kan Jehova: “O ikaw nga nabati hin pag-ampo, ngadto ha imo makanhi an ngatanan nga unod. Bulahan an tawo nga imo ginpipili, ngan imo padaraunon ha imo.” (Sal. 65:2, 4) Kitaon naton an usa nga asoy ha Biblia mahitungod han hadi han Juda nga hi Asa nga nagin duok ha Dios, ngan kon paonan-o an Dios nagin duok liwat ha iya.*
4. Ano nga ehemplo an iginpakita ni Hadi Asa ha katawohan han Juda?
4 Hi Hadi Asa madasigon gud para ha putli nga pagsingba. Iya ginkuha an prostitusyon ha templo ngan an idolatriya nga kalyap gud ha nasud. (1 Hadi 15:9-13) Tungod kay may kagawasan hiya ha pagyakan, iya ginsagda an mga tawo nga ‘pangitaon hi Jehova, an Dios han ira mga amay, ngan magbuhat han balaud ngan han sugo.’ Ginbendisyonan ni Jehova hin bug-os nga kamurayawan an siyahan nga napulo ka tuig nga pagmando ni Asa. Hin-o an ginpasidunggan ni Asa hito nga kamurayawan? Hiya nagsiring ha katawohan: “An tuna aada pa ha aton atubangan, tungod kay nangita kita kan Jehova nga aton Dios; pinangita naton hiya, ngan iya kita tinagan hin kapahuwayan ha tagsa nga ligid.” (2 Kron. 14:1-7) Aton kitaon an sunod nga nahitabo.
5. Ha ano nga kahimtang nasarihan an pagsarig ni Asa ha Dios, ngan ano an nagin resulta?
5 Hunahunaa nga ikaw hi Asa. Hi Sera nga taga-Etiopia nasulong ha Juda upod an 1,000,000 nga kasundalohan ngan 300 nga karomata. (2 Kron. 14:8-10) Ano an imo bubuhaton samtang nakikita mo an damu hinduro nga kasundalohan nga nasulong ha imo ginhadian? Haros doble an ira kadamu kay han imo kasundalohan nga 580,000 la! Maghuhunahuna ka ba kon kay ano nga gintutugotan han Dios ini nga pag-atake? Masarig ka ba ha imo kalugaringon nga kinaadman, o masarig nga papanalipdan ka ni Jehova? Makikita ha ginbuhat ni Asa nga duok hiya ngan nasarig hiya kan Jehova. Sinsero nga nagsinggit hiya: “Buligi kami, O Jehova nga amon Dios; kay nasarig kami ha imo, ngan ha imo ngaran kami nakanhi patok hini nga kadam-an. O Jehova, ikaw an amon Dios; ayaw itugot nga an tawo magdaog patok ha imo.” Paonan-o hiya ginbaton han Dios? “Hinampak ni Jehova an mga Etiopiahanon.” Waray bisan usa nga kaaway an nakatalwas!—2 Kron. 14:11-13.
6. Paonan-o naton masusubad hi Asa?
6 Ano an nakabulig kan Asa basi bug-os nga sumarig ha giya ngan panalipod han Dios? An Biblia nasiring nga “hi Asa nagbuhat hadton matadong ha mga mata ni Jehova” ngan an iya ‘kasingkasing hingpit kan Jehova.’ (1 Hadi 15:11, 14) Kinahanglan liwat nga hingpit, o bug-os, an aton kasingkasing ha pag-alagad ha Dios. Importante gud ini kon karuyag naton magkaada hin duok nga relasyon ha iya yana ngan ha tidaraon. Mapasalamaton gud kita nga hi Jehova an siyahan nga naghimo hin paagi basi magin duok kita ha iya ngan nabulig basi magkaada kita maopay nga relasyon ha iya ngan matipigan naton ito! Kitaon naton an duha nga paagi kon paonan-o ito ginbuhat han Dios.
7. (a) Ano an ginbuhat ni Jehova basi magin duok kita ha iya? (b) Ano an pinakaimportante nga ginbuhat han Dios basi magin duok kita ha iya?
7 Iginpakita ni Jehova an iya gugma ha katawohan pinaagi ha paglarang hin maopay nga tuna basi pag-ukyan naton. Iginpapakita pa gihapon niya an iya gugma ha aton pinaagi ha pagtagana han aton mga ginkikinahanglan basi padayon kita nga mabuhi. (Buh. 17:28; Pah. 4:11) Labaw ha ngatanan, igintatagana ni Jehova an aton mga ginkikinahanglan basi magkaada kita maopay nga relasyon ha iya. (Luc. 12:42) Ginpapasarig liwat kita niya nga hiya mismo an namamati kon nag-aampo kita ha iya. (1 Juan 5:14) Kondi, an pagtagana han lukat amo an pinakaimportante nga ginbuhat han Dios basi magin duok kita ha iya ngan maipakita an iya gugma ha aton. (Basaha an 1 Juan 4:9, 10, 19.) Ginsugo ni Jehova an iya “bugtong nga Anak” nganhi ha tuna basi matalwas kita tikang ha sala ngan kamatayon.—Juan 3:16.
8, 9. Ano an papel ni Jesus ha katuyoan ni Jehova?
8 Ginpahinabo ni Jehova nga magpahimulos han lukat bisan an mga tawo nga nabuhi antes han panahon ni Kristo. Han igintagna ni Jehova an mahitungod han tidaraon nga Paratalwas han katawohan, para ha iya sugad hin iginbayad na an lukat tungod kay maaram hiya nga diri mapapakyas an iya katuyoan. (Gen. 3:15) Paglabay hin mga siglo, iginpahayag ni apostol Pablo an pagpasalamat ha Dios tungod han “lukat nga iginbayad ni Kristo Jesus.” Hiya nagdugang: “Nagpailob ngan nagpasaylo [an Dios] han mga sala nga nabuhat ha naglabay.” (Roma 3:21-26) Importante gud an papel ni Jesus basi magin duok kita ha Dios!
9 Pinaagi la kan Jesus mahimo makilala han mapainubsanon nga mga tawo hi Jehova ngan magkaada duok nga relasyon ha Iya. Paonan-o ini ginpapabug-atan han Kasuratan? Hi Pablo nagsurat: “Iginpakita ha aton han Dios an iya gugma hini nga paagi: An Kristo namatay para ha aton samtang makasasala pa kita.” (Roma 5:6-8) Igintagana an halad-lukat ni Jesus tungod kay hinigugma kita, diri tungod kay takos kita hito. Hi Jesus nagsiring: “Waray tawo nga makakakanhi ha akon gawas la kon igpahirani hiya han Amay nga nagsugo ha akon.” Ha iba nga higayon, hiya nagsiring: “Waray nakakakadto ha Amay kon diri pinaagi ha akon.” (Juan 6:44; 14:6) Pinaagi han baraan nga espiritu, iginpapahirani ni Jehova ha Iya an mga tawo pinaagi kan Jesus ngan ginbubuligan hira nga magpabilin ha Iya gugma samtang ginpapamulat an kinabuhi nga waray kataposan. (Basaha an Judas 20, 21.) Kitaon naton an usa pa nga ginbuhat ni Jehova basi magin duok kita ha iya.
10. Ano an igintututdo ha aton han Biblia nga nabulig ha aton nga magin duok ha Dios?
10 Hini nga artikulo, nagkotar o nag-unabi kita hin mga teksto tikang ha 14 nga libro han Biblia. Kon waray an Biblia, paonan-o naton hibabaroan nga mahimo kita magin duok ha aton Maglalarang? Kon waray ito, paonan-o naton hibabaroan an mahitungod han lukat ngan kon paonan-o gin-gagamit ni Jehova hi Jesus basi magin duok kita ha Iya? Pinaagi han iya espiritu, gin-giyahan ni Jehova an pagsurat ha Biblia, nga nagsusumat ha aton han iya makaruruyag nga mga kalidad ngan han iya mga katuyoan. Pananglitan, ha Eksodo 34:6, 7, iginhulagway ni Jehova kan Moises an iya kalugaringon sugad nga “usa ka Dios nga maloloy-on ngan mapinairon, mahinay ha pagkasina, ngan hura hin pagkalooy ngan hin kamatuoran: Matinipigon hin pagkalooy ha mga yinukot, mapinasayloon hin karat-an ngan hin pagtalapas ngan hin sala.” Hin-o an diri maruruyag nga magin duok ha sugad hito nga persona? Maaram hi Jehova nga samtang mas nahibabaro kita mahitungod ha iya pinaagi han Biblia, mas nagigin tinuod hiya ha aton salit nagigin mas duok kita ha iya.
11. Kay ano nga importante nga mahibaro kita mahitungod han mga kalidad ngan mga buhat han Dios? (Kitaa an retrato ha tinikangan hini nga artikulo.)
11 Ha pagsaysay kon paonan-o kita magkakaada duok nga relasyon ha Dios, an introduksyon han libro nga Magin Duok kan Jehova nasiring: “Ha anoman nga pakigsangkay naton, an bugkos iginbabasar ha pagkilala ha tawo, pagdayaw ngan pagpabili han iya naiiba nga mga kalidad. Salit an mga kalidad ngan mga buhat han Dios, sugad han iginpapahayag ha Biblia, importante nga bahin nga kinahanglan pag-adman.” Mapasalamaton gud kita nga iginpasurat ni Jehova an iya Pulong ha paagi nga masasabtan han mga tawo!
12. Kay ano nga mga tawo an gin-gamit ni Jehova ha pagsurat han Biblia?
12 Puydi unta gamiton ni Jehova an mga anghel ha pagsurat han Biblia. Kay baman, interesado gud hira ha aton ngan ha aton mga buruhaton. (1 Ped. 1:12) Sigurado nga kaya isurat han mga anghel an mensahe han Dios para ha katawohan. Kondi an ira ba panhunahuna ha mga butang pariho han panhunahuna han mga tawo? Masasabtan ba nira an aton mga panginahanglan, kaluyahan, ngan mga karuyag? Diri. Maaram hi Jehova han ira mga limitasyon may kalabotan hini. Tungod kay iginpasurat ni Jehova ha mga tawo an Biblia, karuyag sidngon nga ginhimo niya ito para gud ha aton. Nasasabtan naton an panhunahuna ngan pagbati han mga parasurat han Biblia ngan han iba pa nga gin-unabi ha Kasuratan. Nasasabtan naton an ira mga kapakyasan, pagruhaduha, kahadlok, ngan mga kaluyahan. Nalilipay liwat kita han ira mga kalipay ngan mga kalamposan. Pariho kan propeta Elias, an ngatanan nga parasurat han Biblia “may mga pagbati nga pariho ha aton.”—San. 5:17.
13. Ano an imo inaabat mahitungod han pag-ampo ni Jonas?
13 Pananglitan, hi Jonas gintagan han Dios hin importante nga toka, kondi pinalagiw hiya. Kon anghel an gin-gamit ni Jehova ha pagsurat hini, bangin diri maisaysay hin maopay an gin-abat ni Jonas. Maopay gud nga hi Jonas mismo an ginpasurat ni Jehova han iya eksperyensya, pati na an mahitungod han iya sinsero nga pag-ampo ha Dios han nakadto hiya ha kahiladman han dagat! Hi Jonas nagsiring: ‘Han nahiraptay an akon kalag, nahinumdom ako kan Jehova.’—Jon. 1:3, 10; 2:1-9.
14. Kay ano nga nasasabtan mo an ginsiring ni Isaias mahitungod ha iya kalugaringon?
14 Hunahunaa liwat an iginpasurat ni Jehova kan Isaias. Katapos makita an usa nga bisyon han himaya han Dios, nasantop han propeta an iya pagin makasasala. Hiya nagsiring: “Kairo ko! Kay ako patay na; tungod kay ako tawo nga mahugaw an mga im-im, ngan ako nag-uukoy ha butnga han katawohan nga maghugaw an mga im-im: kay an akon mga mata nakakita han Hadi, hi Jehova han mga kasundalohan.” (Isa. 6:5) Diri gud ito masisiring han usa nga anghel mahitungod ha iya kalugaringon. Pero nayakan ito ni Isaias, ngan nasasabtan naton an iya gin-abat.
15, 16. (a) Kay ano nga nasasabtan naton an gin-aabat han aton mga igkasi-tawo? Paghatag hin ehemplo. (b) Ano an mabulig ha aton nga magin mas duok kan Jehova?
15 Makakagsiring ba an mga anghel nga hira “diri takos,” sugad han ginsiring ni Jacob, o “makasasala” hira sugad han gin-abat ni Pedro? (Gen. 32:10; Luc. 5:8) ‘Mahahadlok’ ba hira sugad han mga disipulo ni Jesus, o kinahanglan ba han magtadong nga anghel an ‘pagparig-on’ basi “waray kahadlok” nga maipasamwak nira an maopay nga sumat bisan pa han mga pagkontra, sugad han kinahanglan buhaton ni Pablo ngan han iba pa? (Juan 6:19; 1 Tes. 2:2) Diri. An mga anghel hingpit ha ngatanan nga paagi ngan mas makusog hira kay ha mga tawo. Kondi kon an diri hingpit nga mga tawo nagpapahayag hin sugad hito nga mga pagbati, nasasabtan naton dayon ito tungod kay mga tawo la liwat kita. Kon ginbabasa naton an Pulong han Dios, sigurado nga ‘nalilipay kita upod han mga nalilipay; nagtatangis kita upod han mga nagtatangis.’—Roma 12:15.
16 Kon ginpapamalandong naton an ginsisiring han Biblia mahitungod han pagtratar ni Jehova ha iya matinumanon nga mga surugoon han naglabay, damu hinduro nga mag-opay nga butang an aton hibabaroan mahitungod ha aton Dios, nga mapailubon ngan mahigugmaon nga dumuok ha diri hingpit nga mga tawo. Salit mas makikilala naton hi Jehova ngan mas maghihilarom an aton gugma ha iya. Tungod hito, mas magigin duok kita ha iya.—Basaha an Salmo 25:14.
17. (a) Ano an maopay nga sagdon ni Asaria kan Asa? (b) Paonan-o ginbalewaray ni Asa an sagdon ni Asaria, ngan ano an nagin resulta?
17 Katapos magin madaugon ni Hadi Asa ha Etiopiahanon nga kasundalohan, an propeta han Dios nga hi Asaria nagsagdon ha iya pati ha iya katawohan. Hi Asaria nagsiring: “Hi Jehova maupod ha iyo samtang nga kamo naupod ha iya; ngan kon mangita kamo ha iya, hiaagian hiya niyo; kondi kon kamo bumaya ha iya, hiya mabaya ha iyo.” (2 Kron. 15:1, 2) Kondi ha urhi, napakyas hi Asa ha pagsunod hiton maopay nga sagdon. Han an norte nga ginhadian han Israel nagtarhog ha iya, nangaro hiya hin bulig ha mga taga-Sirya. Imbes nga mag-ampo kan Jehova para hin bulig, nakig-alyansa hiya ha mga pagano. Angayan la nga ginsidngan hi Asa: “Dida hini nagbuhat ka hin linurong; kay tikang niyan ikaw mamamay-ada mga away.” Nagin masamok an nahibilin nga katuigan han pagmando ni Asa tungod han damu nga girra. (2 Kron. 16:1-9) Ano an leksyon hini para ha aton?
18, 19. (a) Ano an sadang naton buhaton kon nagtitikahirayo na kita ha Dios? (b) Paonan-o kita magigin mas duok kan Jehova?
18 Diri gud kita sadang magpahirayo kan Jehova. Kon nagtitikahirayo na kita ha iya, sadang kita gumios dayon uyon han ginsisiring ha Hosea 12:6: “Balik ikaw ngadto ha imo Dios: bantayi an pagpaid ngan an kasubayan, ngan paghulat han imo Dios ha dayoday.” Salit, magin mas duok pa gud kita kan Jehova pinaagi ha pagpamalandong ngan pagpasalamat ha lukat ngan ha maduruto nga pag-aram han iya Pulong, an Biblia.—Basaha an Deuteronomio 13:4.
19 An salmista nagsurat: ‘Maopay ha akon nga pumahirani ako ha Dios.’ (Sal. 73:28) Hinaot kita ngatanan padayon nga mahibaro hin bag-o nga mga butang mahitungod kan Jehova. Pinaagi hito, mas maghihilarom pa gud an aton gugma ha iya. Ngan hinaot magin mas duok pa hi Jehova ha aton yana ngan ha waray kataposan!
^ par. 3 Kitaa an artikulo mahitungod kan Asa nga may ulohan, ‘An Iyo Buhat Pagbabalosan,’ ha Agosto 15, 2012, nga Barantayan.
“An imo mga talinga makakabati han usa nga pulong ha imo luyo, nga nasiring: Amo ini an dalan.”—ISA. 30:21.
1, 2. Paonan-o nakikigkomunikar hi Jehova ha iya mga surugoon?
HA BUG-OS nga kasaysayan han Biblia, an mga tawo nakakarawat hin giya tikang kan Jehova ha iba-iba nga paagi. May pipira nga ginkaistorya han Dios pinaagi hin mga anghel o hin mga bisyon o inop, basi igpahayag ha ira kon ano an mahitatabo ha tidaraon. Gintagan liwat hira ni Jehova hin espisipiko nga mga toka. (Num. 7:89; Esek. 1:1; Dan. 2:19) An iba naman nakakarawat hin giya pinaagi han mga tawo nga representante ni Jehova nga nag-aalagad ha tunan-on nga bahin han Iya organisasyon. Ha anoman nga paagi nakarawat han katawohan ni Jehova an iya pulong, adton nagsunod han iya mga instruksyon iya ginbendisyonan.
2 Yana, gin-gigiyahan ni Jehova an iya katawohan pinaagi han Biblia, han iya baraan nga espiritu, ngan han kongregasyon. (Buh. 9:31; 15:28; 2 Tim. 3:16, 17) Matin-aw gud an giya nga aton nakakarawat tikang ha iya nga baga hin an ‘aton mga talinga nakakabati han usa nga pulong ha aton luyo, nga nasiring: Amo ini an dalan, maglakat kamo dida hini.’ (Isa. 30:21) Gin-gagamit liwat ni Jehova hi Jesus basi isumat ha aton an Iya mensahe. Iya ginpili hi Jesus basi manguna ha kongregasyon pinaagi han “matinumanon ngan maaramon nga uripon.” (Mat. 24:45) Kinahanglan seryosohon naton an giya ngan instruksyon ni Jehova, tungod kay an pagkaada naton hin kinabuhi nga waray kataposan nadepende ha aton pagin masinugtanon.—Heb. 5:9.
3. Ano an mahimo makapugong ha aton bug-os nga pagsugot ha mga giya ni Jehova? (Kitaa an retrato ha tinikangan hini nga artikulo.)
3 Hi Satanas nga Yawa nangangalimbasog gud nga mawara an aton pokus ha pagpamati han nagluluwas-kinabuhi nga giya tikang kan Jehova. Dugang pa, an aton ‘malimbungon nga kasingkasing’ mahimo makapugong ha aton bug-os nga pagsugot ha mga giya ni Jehova. (Jer. 17:9) Salit, aton hisgotan kon paonan-o naton madadaog an mga ulang ha aton pagpamati ha tingog han Dios. Aton liwat hisgotan kon paonan-o an maopay nga komunikasyon kan Jehova magpapanalipod han aton relasyon ha iya anoman an mahitabo.
4. Paonan-o nangangalimbasog hi Satanas nga impluwensyahan an panhunahuna han mga tawo?
4 Hi Satanas nangangalimbasog nga impluwensyahan an panhunahuna han mga tawo pinaagi ha paggamit hin buwa nga impormasyon ngan malimbong nga propaganda. (Basaha an 1 Juan 5:19.) Labot pa han nakaimprinta nga mga barasahon, an mga radyo, TV, ngan Internet nagpapasarang liwat hin mga impormasyon ha bug-os nga kalibotan. Bisan kon nagsusumat ito hin pipira nga mapulsanon nga impormasyon, kasagaran nga nag-aaghat ito hin panggawi ngan mga suruklan nga diri uyon ha mga suruklan ni Jehova. (Jer. 2:13) Pananglitan, ginkakarawat han media ngan han industriya han kaliawan an pag-asawa han magkapariho an sekso, ngan inaabat han damu nga istrikto hinduro an ginsisiring han Biblia mahitungod ha homoseksuwalidad.—1 Cor. 6:9, 10.
5. Paonan-o naton malilikyan nga maimpluwensyahan han propaganda ni Satanas?
5 Paonan-o an mga tawo nga nahigugma ha mga suruklan han Dios makakalikay ha impluwensya han kalyap nga propaganda ni Satanas? Paonan-o nira hibabaroan kon ano an maopay ngan kon ano an maraot? Pinaagi ‘ha pagbantay [sumala] ha mga pulong’ han Dios! (Sal. 119:9) Mababasa ha Pulong han Dios an importante nga giya nga mabulig ha aton basi hibaroan an kaibahan han tinuod nga impormasyon ngan han malimbong nga propaganda. (Prob. 23:23) Ha pagkotar ha Kasuratan, hi Jesus nagsiring nga ‘an tawo nabubuhi ha tagsa nga pulong nga nagawas ha baba ni Jehova.’ (Mat. 4:4) Kinahanglan naton hibaroan kon paonan-o iaaplikar an mga prinsipyo ha Biblia. Pananglitan, maiha pa antes igsurat ni Moises an balaud ni Jehova may kalabotan han pag-adulteryo, an batan-on nga hi Jose maaram na nga sala ha Dios an sugad nga buhat. Han ginsulay hiya han asawa ni Potipar nga magbuhat hin maraot, waray man la sumulod ha iya hunahuna nga magtalapas kan Jehova. (Basaha an Genesis 39:7-9.) Bisan kon maiha na hiya nga ginsisinulay han asawa ni Potipar waray hiya mamati, lugod ginpili niya nga mamati ha tingog ni Jehova. Basi hibaroan liwat naton an husto ngan sayop, kinahanglan mamati kita ha tingog ni Jehova ngan diri ha propaganda nga padayon nga iginpapasarang ni Satanas.
6, 7. Ano an kinahanglan naton buhaton basi malikyan an maraot nga sagdon ni Satanas?
6 Tungod kay kalyap gud ha kalibotan an nagkakasumpaki nga mga katutdoan ngan doktrina may kalabotan ha relihiyon, damu nga tawo an naghuhunahuna nga imposible mabilngan an tinuod nga relihiyon. Kondi matin-aw gud an giya nga iginhahatag ni Jehova para hadton karuyag mamati ha iya. Kinahanglan naton pumili kon hin-o an aton papamatian. Tungod kay imposible an pagpamati ha duha nga tingog ha pariho nga higayon, kinahanglan naton ‘kilalahon an tingog’ ni Jesus ngan mamati ha iya. Hiya an gintokahan ni Jehova basi mag-ataman han Iya panon.—Basaha an Juan 10:3-5.
7 Hi Jesus nagsiring: “Tagi hin atensyon an iyo hinbabatian.” (Mar. 4:24) An sagdon ni Jehova matin-aw ngan husto, kondi kinahanglan naton ito tagan hin atensyon ngan pamatian pinaagi ha pag-andam han aton kasingkasing ha pagkarawat hito. Kon diri kita magbabantay, bangin an maraot nga sagdon ni Satanas an aton mapamatian imbes nga an mahigugmaon nga sagdon han Dios. Ayaw gud tuguti nga kontrolon an imo kinabuhi han kalibotanon nga mga musika, video, salida ha TV, libro, kaupod, magturutdo, o han mga eksperto kunohay.—Col. 2:8.
8. (a) Ha ano nga paagi an aton kasingkasing nagigin hinungdan nga masayon kita maimpluwensyahan han mga taktika ni Satanas? (b) Ano an mahitatabo ha aton kon aton igbabalewaray an mga sintomas?
8 Maaram hi Satanas han aton tendensya nga makasala ngan ginsasalingabot niya ito basi madaog kita. Kon ginbubuhat niya ito, nagigin makuri gud ha aton nga magpabilin nga maunungon kan Jehova. (Juan 8:44-47) Paonan-o naton mahimo malamposan ini nga pagsari? Tagda an usa nga tawo nga nagpokus ha madaliay nga kalipay nga ha urhi nagin hinungdan han iya pakabuhat hin sayop nga iya ginhunahuna nga diri gud niya mabubuhat. (Roma 7:15) Kay ano nga nahitabo ito? Posible nga tungod kay hinay-hinay nga nawara an iya pokus ha pagpamati ha tingog ni Jehova. Bangin waray niya makita an mga sintomas nga may problema an iya kasingkasing o iya la ito ginbalewaray. Pananglitan, bangin diri na hiya nag-aampo, talagsa na la makigbahin ha ministeryo, o diri na regular nga natambong ha mga katirok. Ha urhi, nagpadaog hiya han iya hingyap ngan nakabuhat hin usa nga butang nga maaram hiya nga sayop. Malilikyan naton an sugad nga seryoso nga sayop kon magpapabilin kita nga alerto ha anoman nga mga sintomas hito ngan magios dayon basi tadungon ito. Ngan kon namamati kita ha tingog ni Jehova, diri gud kita mamamati ha anoman nga ideya han mga apostata.—Prob. 11:9.
9. Kay ano nga importante hinduro nga mahibaroan dayon an mga tendensya ha pakasala?
9 Kon mahibaroan dayon an sakit han usa nga tawo, daku an posibilidad nga matambal ito. Ha pariho nga paagi, malilikyan an mga problema kon mahibabaroan dayon naton an mga tendensya nga mahimo magtugway ha aton ha pakasala. Kon mahibabaroan dayon naton ito, maaramon nga gumios dayon antes pa kita ‘madakop nga buhi [ni Satanas] basi magbuhat han iya kaburut-on.’ (2 Tim. 2:26) Ano an sadang naton buhaton kon naoobserbaran naton nga nahisisimang na an aton panhunahuna ngan mga hingyap tikang ha mga ginkikinahanglan ha aton ni Jehova? Kinahanglan mapainubsanon nga bumalik dayon kita ha iya, mamiling han iya sagdon, ngan mamati ha iya ha bug-os naton nga kasingkasing. (Isa. 44:22) Sadang naton hinumdoman nga an paghimo hin sayop nga desisyon mahimo magresulta hin duro nga kasakit nga aton aantuson samtang aanhi pa kita hini nga sistema. Mas maopay gud kon magios dayon kita basi diri kita makabuhat hin seryoso nga sayop!
10, 11. (a) Ano an pangirilal-an han usa nga mapahitas-on nga tawo? (b) Ano nga leksyon an aton hibabaroan tikang ha pagrebelde nira Kore, Datan, ngan Abiram?
10 Sadang naton hinumdoman nga an aton kasingkasing mahimo magpasimang ha aton. Daku gud an epekto ha aton han tendensya naton nga makasala! Tagda pananglitan an pagpahitaas ngan kahakog. Hunahunaa kon paonan-o ini nga mga kalidad mahimo makagwara han aton pokus ha pagpamati ha tingog ni Jehova ngan magin hinungdan nga makabuhat kita hin seryoso nga sayop. An mapahitas-on nga tawo naghuhunahuna nga mas importante hiya kay ha iba. Para ha iya, katungod niya nga buhaton an bisan ano nga iya karuyag ngan waray magdidikta ha iya kon ano an iya bubuhaton. Salit bangin hunahunaon niya nga diri na niya kinahanglan an giya ngan sagdon han igkasi-Kristiano, han mga tigurang, o bisan han organisasyon han Dios. Para ha iya, nagigin mahinay na gud an tingog ni Jehova.
11 Durante han paglakaton ha kamingawan han mga Israelita, nagrebelde hira Kore, Datan, ngan Abiram, ha awtoridad nira Moises ngan Aaron. Tungod han pagpahitaas, ini nga mga rebelde nagsingba kan Jehova ha ira kalugaringon nga paagi. Ano an ginbuhat ni Jehova? Iya hira ginpamatay. (Num. 26:8-10) Nagtututdo ini ha aton hin importante nga leksyon! Maraot gud an magigin resulta han pagrebelde kan Jehova. Hinumdoman liwat naton nga an “palabilabi nag-uuna han pagkagunaw.”—Prob. 16:18; Isa. 13:11.
12, 13. (a) Pag-unabi hin ehemplo nga nagpapakita nga an kahakog mahimo magkaada maraot gud nga resulta. (b) Isaysay kon paonan-o mahimo magtikaduro an kahakog kon papasagdan ito.
12 An kahakog peligroso liwat. An hakog nga tawo kasagaran nga nagigin paragbuot ngan nagios hin diri husto. Han natambal an leprosi ni Naaman, an nangunguna han kasundalohan han Sirya, naghatag hiya hin mga regalo kan propeta Eliseo, pero waray ito karawata. Kondi karuyag han surugoon ni Eliseo nga hi Gehasi nga magin iya ito nga mga regalo. Hiya nagsiring: ‘Sugad nga hi Jehova buhi, lalanaton ko hi Naaman, ngan makuha ako hin bisan magutiay la tikang ha iya.’ Diri maaram hi Eliseo nga ginlanat ni Gehasi hi Naaman ngan nagbuwa ito basi makaghangyo hin “usa ka talento nga salapi, ngan hin duha ka hukas nga panapton.” Ano an nahitabo hinin hakog nga hi Gehasi? An sanla ni Naaman nahingadto ha iya!—2 Hadi 5:20-27.
13 An kahakog bangin magtikang ha simple nga hingyap, ngan kon papasagdan ito, mahimo ito magtikaduro ngan madaog kita hito. Iginpapakita han asoy ha Biblia nga ito an nahitabo kan Akan. Hunahunaa kon paonan-o madagmit nga nagtikaduro an kahakog ni Akan. Hiya nagsiring: “Ha pakakita ko sakot han mga dinag-an usa nga maopay nga kurigpos nga binuhat ha Babilonya, ngan hin duha ka gatos ka siklo nga salapi, ngan hin usa ka sisip nga bulawan nga kalim-an ka siklo an kabug-aton, dida hito ako naipa ha ira ngan ginkuha ko hira.” Imbes nga isalikway an maraot nga hingyap, may kahakog nga ginkawat ni Akan ito nga mga butang ngan gintago ito ha iya tolda. Han naibuhayhag an sala ni Akan, ginsidngan hiya ni Josue nga sisirotan hiya ni Jehova. Hito mismo nga adlaw, hi Akan ngan an iya pamilya ginbato tubtob mamatay. (Jos. 7:11, 21, 24, 25) An tagsa ha aton mahimo liwat magin hakog pariho kan Akan. Salit sadang gud kita “mag-ikmat kontra han ngatanan nga klase hin kahakog.” (Luc. 12:15) Bisan kon usahay nakakahunahuna kita hin maraot o imoral nga mga butang, importante nga kontrolon naton an aton hunahuna ngan diri tugotan nga magtikaduro an aton mga hingyap tubtob nga makabuhat kita hin sala.—Basaha an Santiago 1:14, 15.
14. Ano an sadang naton buhaton kon nasusulay kita pagbuhat hin maraot tungod han pagpahitaas o kahakog?
14 An pagpahitaas ngan kahakog mahimo magkaada maraot gud nga resulta. An pagpamalandong han magigin resulta han pagbuhat hin sayop mabulig ha aton nga maatohan an sugad nga tendensya ngan padayon nga mabatian an tingog ni Jehova. (Deut. 32:29) Ha Biblia, an tinuod nga Dios diri la nagsusumat ha aton kon ano an husto kondi iginsasaysay liwat niya an mga kapulsanan han pagsunod hito pati an mga resulta han pagbuhat hin sayop. Kon nasusulay kita pagbuhat hin usa nga butang tungod han pagpahitaas ngan kahakog, maaramon gud kon huhunahunaon naton an magigin epekto hito ha aton, ha aton mga hinigugma, ngan labi na ha aton relasyon kan Jehova.
15. May kalabotan ha pakigkomunikar kan Jehova, ano an aton mahibabaroan ha ehemplo ni Jesus?
15 Karuyag ni Jehova an gimaopayi para ha aton. (Sal. 1:1-3) Nagtatagana hiya hin hura nga giya ha panahon nga kinahanglanon gud naton ito. (Basaha an Hebreo 4:16.) Bisan kon hingpit hi Jesus, regular hiya nga nakikigkomunikar kan Jehova basi hiya maglampos, ngan pirme hiya nag-aampo. Ginbuligan ngan gin-giyahan ni Jehova hi Jesus ha urusahon nga mga paagi. Nagpadara hi Jehova hin mga anghel basi mag-ataman ha iya, naghatag ha iya hin baraan nga espiritu, ngan naggiya ha iya ha pagpili han 12 nga apostol. Nagyakan pa ngani hi Jehova tikang ha langit basi ipahayag an iya suporta ngan pag-uyon kan Jesus. (Mat. 3:17; 17:5; Mar. 1:12, 13; Luc. 6:12, 13; Juan 12:28) Pariho kan Jesus, kinahanglan isumat naton an ngatanan nga aada ha aton kasingkasing ha aton pag-ampo. (Sal. 62:7, 8; Heb. 5:7) Pinaagi hito, matitipigan naton an maopay nga komunikasyon kan Jehova ngan maipapahiuyon an aton kinabuhi ha paagi nga nagpapasidungog ha iya.
16. Paonan-o kita ginbubuligan ni Jehova basi mabatian naton an iya tingog?
16 Bisan kon damu nga sagdon an igintatagana ha aton ni Jehova, diri kita niya ginpipirit nga sundon ito. Kinahanglan aroon naton an iya baraan nga espiritu, ngan hura nga ihahatag niya ito ha aton. (Basaha an Lucas 11:10-13.) Kondi, importante nga ‘tagan naton hin atensyon kon paonan-o kita namamati.’ (Luc. 8:18) Pananglitan, magigin hipokrito kita kon mangangaro kita hin bulig kan Jehova basi malamposan an tendensya nga makabuhat hin imoralidad samtang padayon kita nga nagkikinita hin pornograpiya o hin maglaw-ay nga salida. Basi makarawat an bulig ni Jehova, kinahanglan nga aada kita ha mga lugar o kahimtang diin presente an espiritu ni Jehova, sugad ha aton mga katirok ha kongregasyon. Damu nga surugoon ni Jehova an nakalikay ha pagbuhat hin seryoso nga sala pinaagi han pagpamati kan Jehova durante ha aton mga katirok. Kon naoobserbaran nira nga nagkakaada na hira sayop nga hingyap, ira ito gintatadong.—Sal. 73:12-17; 143:10.
17. Kay ano nga peligroso an pagsarig ha aton kalugaringon?
17 Hunahunaa hi Hadi David han kadaan nga Israel. Han batan-on pa hiya, ginpirde niya an Pilisteohanon nga higante nga hi Goliat. Katapos nagin sundalo hiya, ngan ha urhi nagin hadi. An iya buruhaton amo an pagpanalipod ngan paghimo hin mag-opay nga desisyon para ha nasud han Israel. Kondi han nagtikang hiya sumarig ha iya kalugaringon, nalimbongan hiya han iya kasingkasing ngan nakabuhat hira ni Batseba hin seryoso nga sala, naghimo pa ngani hiya hin paagi basi mamatay an bana hito nga hi Uria. Pero han gindisiplina hiya, mapainubsanon nga ginkarawat niya an iya sala ngan nahibalik utro an iya maopay nga relasyon kan Jehova.—Sal. 51:4, 6, 10, 11.
18. Ano an mabulig ha aton basi padayon kita nga mamati ha tingog ni Jehova?
18 Ha 1 Corinto 10:12, mahibabaroan naton nga diri kita sadang sumarig ha aton kalugaringon. Tungod kay diri naton kaya ‘mandoan an aton mga pitad,’ ha urhi bangin mamati kita ha tingog ni Jehova o ha tingog ni Satanas. (Jer. 10:23) Hinaot pirme kita mag-ampo, sumunod ha giya han baraan nga espiritu, ngan padayon nga mamati hin maopay ha tingog ni Jehova.
HI Pedro nagtinangis tungod han duro nga kasubo katapos niya ignigar hi Jesus. Bisan kon kinahanglan pa niya mangalimbasog nga parig-unon utro an iya espirituwalidad, karuyag ni Jesus nga gamiton hiya basi buligan an iba. Salit ginsidngan hiya ni Jesus: ‘Pagbalik mo, parig-ona an imo kabugtoan.’ (Luc. 22:32, 54-62; Baraan nga Kasuratan) Ha urhi, hi Pedro nagin usa nga harigi han Kristiano nga kongregasyon han siyahan nga siglo. (Gal. 2:9) Ha pariho nga paagi, an usa nga nag-alagad hadto sugad nga tigurang mahimo makabalik hito nga pribilehiyo ngan malipay ha pagparig-on ha iya mga igkasi-tumuroo.
May pipira nga natangtang ha pagin paramangno, ngan inabat nira nga pakyas hira. Hi Julio,* nga nagin tigurang ha South America ha sulod hin sobra 20 ka tuig, nagsiring: “Daku nga bahin ha akon kinabuhi an pag-andam ha mga pahayag, pagbisita ha kabugtoan, ngan pag-shepherding ha mga membro han kongregasyon! Salit han nawara ito ha akon, pag-abat ko kulang gud an akon kinabuhi. Masakit ito hinduro.” Yana, tigurang na utro hi Julio.
An disipulo nga hi Santiago nagsurat: “Mga kabugtoan ko, malipay kamo kon nakakaeksperyensya kamo hin magkalain-lain nga pagsari.” (San. 1:2) An gintutudlok dinhi ni Santiago amo an mga pagsari nga resulta han pagtimaraot ngan han aton pagkadiri-hingpit. Iya gin-unabi an makikalugaringon nga mga hingyap, pagpakita hin paboritismo, ngan iba pa. (San. 1:14; 2:1; 4:1, 2, 11) Kon gindidisiplina kita ni Jehova, mahimo ito magin masakit. (Heb. 12:11) Kondi an sugad nga pagbati kinahanglan diri makagwara han aton kalipay.
Bisan kon natangtangan kita hin pribilehiyo ha kongregasyon, may higayon pa gihapon kita nga mapamatud-an kon mationan-o karig-on an aton pagtoo ngan maipakita an aton gugma kan Jehova. Mahimo liwat naton mapamalandong an aton motibo ha pagkab-ot hin pribilehiyo. Ginkab-ot ba naton ito para la ha aton kaopayan o tungod kay nahigugma kita ha Dios ngan kombinsido kita nga hiya an tag-iya han kongregasyon ngan nagkikinahanglan ito hin mahigugmaon nga pag-ataman? (Buh. 20:28-30) Kon an mga nagin tigurang hadto malipayon pa gihapon ha ira pag-alagad ha Dios, ginpapamatud-an nira ha ngatanan, pati kan Satanas, nga tinuod an ira gugma kan Jehova.
Han gindisiplina hi Hadi David tungod han iya nabuhat nga seryoso nga mga sala, ginkarawat niya ito ngan napasaylo hiya. Hi David nagkanta: “Bulahan adto hiya nga an iya pagsupak ginpasaylo; Adto nga an iya sala gintabonan. Bulahan an tawo nga waray ni Jehova isipa hin karat-an, ngan dida hiton iya espiritu waray limbong.” (Sal. 32:1, 2) Tungod han disiplina, nagin mas maopay nga tawo hi David ngan sigurado nga nagin mas maopay hiya nga paraataman han katawohan han Dios.
Kasagaran nga an mga brother nga nakabalik ha pagin tigurang nagigin mas maopay nga paraataman han mga karnero kay han hadto. “Mas maaram na ako yana kon paonan-o bubuligan adton nakabuhat hin sayop,” siring han usa nga nakabalik ha pagin tigurang. Usa pa nga tigurang an nagsiring: “Mas ginpapabilhan ko na gud yana an akon pribilehiyo ha pagserbi ha kabugtoan.”
An salmista nagsiring: “Ikaw, Ginoo, maopay ngan andam ha pagpasaylo, ngan hura hin mahigugmaon nga kalooy hadton ngatanan nga nagsasangpit ha imo.” (Sal. 86:5) Salit diri naton sadang hunahunaon nga an Dios diri na matapod utro ha usa nga nakahimo hin seryoso nga sala. “Nasubo gud ako hinduro ha akon kapakyasan,” siring ni Ricardo, nga natangtang ha pagin tigurang katapos mag-alagad ha sugad nga pribilehiyo ha sulod hin damu ka tuig. “Maiha nga panahon nga inabat ko nga diri ako takos magserbi utro ha kabugtoan sugad nga paramangno. Nawad-an ako hin kompyansa nga mapapamatud-an ko utro nga masasarigan ako. Kondi tungod kay nalilipay ako pagbulig ha iba, nakagdumara ako hin mga pag-aram ha Biblia, nakagparig-on ha mga kabugtoan ha Kingdom Hall, ngan nakig-upod ha ira ha ministeryo. Nakabulig ito ha akon nga magkaada utro hin kompyansa, ngan yana nakabalik na ako ha pagin tigurang.”
An pagtipig hin kasina mahimo makapugong ha usa nga bumalik ha pagin tigurang. Maopay gud nga subaron an surugoon ni Jehova nga hi David, nga pinalagiw ha maabugho nga hi Hadi Saul! Waray bumulos hi David kan Saul, bisan kon may mga higayon nga puydi unta niya ito buhaton. (1 Sam. 24:4-7; 26:8-12) Han mamatay hi Saul ha girra, nasubo gud hi David. Gin-unabi niya hi Saul pati an anak hito nga hi Jonatan sugad nga “mahigugmaon ngan makalilipay” nga mga tawo. (2 Sam. 1:21-23) Hi David waray magtipig hin kasina.
Kon pag-abat mo biktima ka hin diri pagkasinabtanay o hin kawaray-hustisya, ayaw tuguti nga madaog ka han kasina. Pananglitan, hi William nga taga-Britain nag-alagad sugad nga tigurang ha sulod hin mga 30 ka tuig. Han natangtang hiya hito nga pribilehiyo, nasina hiya ha pipira nga tigurang. Ano an nakabulig ha iya basi matadong an iya panhunahuna? “An pagbasa ha libro han Job nagparig-on ha akon,” siring niya. “Kon ginbuligan ni Jehova hi Job nga makigmurayaw ha iya tulo nga kasangkayan, sigurado nga bubuligan gud Niya ako nga makigmurayaw ha Kristiano nga mga tigurang!”—Job 42:7-9.
Kon inundang ka ha pagin paraataman ha panon han Dios, maopay kon uusisahon mo kon kay ano nga ginbuhat mo ito. Nabug-atan ka ba tungod han mga problema? May-ada ba iba nga mga butang nga nagin mas importante ha imo? Nahipakdol ka ba han mga kaluyahan han iba? Anoman an nahitabo, hinumdumi nga mas daku an imo naibubulig ha iba han tigurang ka pa. An imo mga pahayag nagparig-on ha ira, an imo ehemplo nakadasig ha ira, ngan an imo mga pag-shepherding nakabulig ha ira nga mailob an mga pagsari. An imo mga ginbuhat sugad nga matinumanon nga tigurang nakapalipay kan Jehova, pati ha imo.—Prob. 27:11.
Ginbubuligan ni Jehova an mga brother basi maibalik an ira kalipay ngan an ira hingyap nga manguna ha kongregasyon. Kon inundang ka ha pagin tigurang o kon natangtang ka hito nga pribilehiyo, mahimo mo utro ‘kab-uton [an pagin] paramangno.’ (1 Tim. 3:1) Hi Pablo ‘waray umundang ha pag-ampo’ nga an mga Kristiano ha Colosas magkaada husto nga kahibaro ha kaburut-on han Dios para “magkinabuhi ha paagi nga inuuyonan ni Jehova basi mapalipay gud Hiya.” (Col. 1:9, 10) Kon nakapribilehiyo ka utro nga magin tigurang, pag-ampo kan Jehova nga magkaada ka kusog, magin mapailubon ka, ngan magin malipayon. Hinin kataposan nga mga adlaw, an katawohan han Dios nanginginahanglan hin espirituwal nga bulig han mahigugmaon nga mga paraataman. Mahimo mo ba parig-unon an imo kabugtoan ngan andam ka ba nga buhaton ito?
^ par. 3 Ginbag-o an pipira nga ngaran.
Importante ini nga pakiana labi na para ha mga namatayan hin hinigugma nga padis. Bangin karuyag gud nira nga an ira pa gihapon nabanhaw nga padis an ira magin asawa ha bag-o nga kalibotan. Usa nga balo an nagsiring: “Waray gud namon karuyaga nga mag-asawa nga matapos an amon pag-asawa. Hingyap gud namon nga magsingba nga magkaupod ha kadayonan. Ini nga akon pagbati waray magbag-o.” May makatadunganon ba nga rason basi maglaom nga mag-aasawa an mga binanhaw? Diri kita sigurado.
Damu ka tuig na nga an aton mga publikasyon nasiring nga an mga pulong ni Jesus mahitungod ha pagkabanhaw ngan pag-asawa posible nga nagtutudlok ha pagkabanhaw dinhi ha tuna, ngan adton mga babanhawon ha bag-o nga kalibotan posible nga diri mag-aasawa.* (Mat. 22:29, 30; Mar. 12:24, 25; Luc. 20:34-36) Kondi, posible ba nga an ginsiring ni Jesus nagtutudlok ha pagkabanhaw ngadto ha langit? Bisan kon diri kita sigurado may kalabotan hini, aton usisahon an ginsiring ni Jesus.
Hunahunaa an kahimtang. (Basaha an Lucas 20:27-33.) An mga Saduseo, nga diri natoo han pagkabanhaw, tuso nga nagpakiana kan Jesus mahitungod ha pagkabanhaw ngan pag-asawa ha bayaw.* Hi Jesus binaton: “An mga anak hini nga sistema nangangasawa ngan ginpapangasawa, kondi an mga takos banhawon ngan kumarawat han kinabuhi ha tiarabot nga sistema diri na mag-aasawa o pangangasaw-on. Ha pagkamatuod, diri na hira mamamatay kay magigin pariho hira han mga anghel. Ngan tungod kay babanhawon hira, magigin mga anak hira han Dios.”—Luc. 20:34-36.
Kay ano nga an aton mga publikasyon nagsiring nga posible nga an ginhihisgotan ni Jesus amo an pagkabanhaw dinhi ha tuna? May duha nga nangunguna nga rason. Siyahan, bangin an ginhuhunahuna han mga Saduseo amo an pagkabanhaw dinhi ha tuna salit posible nga ginbaton hira ni Jesus uyon hito. Ikaduha, gintapos ni Jesus an iya baton pinaagi ha pag-unabi kanda Abraham, Isaac, ngan Jacob. Inin magtinumanon nga kalalakin-an babanhawon dinhi ha tuna.—Luc. 20:37, 38.
Kondi, posible nga an ginhuhunahuna ni Jesus amo an pagkabanhaw ngadto ha langit. Kay ano nga makakasiring kita hito? Aton usisahon an duha nga ginsiring ni Jesus.
“An mga takos banhawon.” An matinumanon nga mga dinihogan ‘takos ha Ginhadian han Dios.’ (2 Tes. 1:5, 11) Iginpahayag hira nga matadong para ha kinabuhi pinaagi han lukat; salit diri hira mamamatay sugad nga ginhukman nga mga salaan. (Roma 5:1, 18; 8:1) Gintawag hira nga “malipayon ngan baraan” ngan ginhuhunahuna nga takos han pagkabanhaw ngadto ha langit. (Pah. 20:5, 6) Ha kabaliktaran, kaupod ha mga babanhawon dinhi ha tuna an mga “diri-matadong.” (Buh. 24:15) Masisiring ba naton nga “takos” hira han pagkabanhaw?
“Diri na hira mamamatay.” Ha iba nga bersyon ginhubad ini nga mga pulong nga “diri na hira makakaeksperyensya hin kamatayon” ngan “an kamatayon waray na gahum ha ira.” An matinumanon nga mga dinihogan nga namatay ginbabanhaw ngadto ha langit ngan gintatagan hin imortalidad—kinabuhi nga dayon nga diri nadadaot. (1 Cor. 15:53, 54) An kamatayon waray na gahum hadton nakakarawat hin pagkabanhaw ngadto ha langit.*
Basado ha mga nahisgotan, ano an mahimo naton magin konklusyon? Posible nga an ginsiring ni Jesus mahitungod ha pag-asawa ngan pagkabanhaw naaplikar ha pagkabanhaw ngadto ha langit. Kon sugad, may pipira kita nga mahibabaroan ha iya ginsiring may kalabotan ha mga babanhawon ngadto ha langit: Diri hira mag-aasawa, diri mamamatay, ngan ha pipira nga paagi magigin pariho hira ha mga anghel—espiritu nga mga linarang nga naukoy ha langit. Kondi ini nga konklusyon nagbabangon hin pipira nga pakiana.
Siyahan, kon an ginhuhunahuna han mga Saduseo amo an pagkabanhaw dinhi ha tuna, kay ano nga babatunon hira ni Jesus hin mahitungod ha pagkabanhaw ngadto ha langit? Diri pirme ginbabaton ni Jesus an mga nakontra ha iya uyon ha ira ginhuhunahuna. Pananglitan, han an pipira nga Judio nangaro ha iya hin tigaman, hiya nagsiring: “Bungkaga niyo ini nga templo, ngan titindugon ko utro ini ha sulod hin tulo ka adlaw.” Posible nga maaram hi Jesus nga an ira ginhuhunahuna amo an literal nga templo, “kondi an templo nga iya ginsisiring amo an iya lawas.” (Juan 2:18-21) Bangin inabat ni Jesus nga diri kinahanglan batunon an diri sinsero nga mga Saduseo nga diri natoo ha pagkabanhaw o ha pag-eksister han mga anghel. (Prob. 23:9; Mat. 7:6; Buh. 23:8) Lugod, bangin karuyag ni Jesus nga isumat an kamatuoran mahitungod han pagkabanhaw ngadto ha langit para ha kapulsanan han iya sinsero nga mga disipulo, nga ha maabot nga panahon makakakarawat hin sugad nga pagkabanhaw.
Ikaduha, kay ano nga gintapos ni Jesus an iya paghisgot pinaagi ha pag-unabi kanda Abraham, Isaac, ngan Jacob, nga babanhawon dinhi ha tuna? (Basaha an Mateo 22:31, 32.) Tigamni nga antes unabihon ni Jesus an mahitungod hini nga mga patriarka, gin-unabi anay niya an mga pulong nga “may kalabotan ha pagkabanhaw.” Ini nga mga pulong mahimo magpakita nga nagbag-o an iya ginhisgotan. Gin-unabi anay niya an pagkabanhaw ngadto ha langit ngan katapos an pagkabanhaw dinhi ha tuna. Maaram hi Jesus nga natoo an mga Saduseo ha mga sinurat ni Moises, salit ginkotar niya an ginsiring han Dios kan Moises didto ha naglalaga nga kasapinitan. Karuyag pamatud-an ni Jesus ha mga Saduseo nga an pagkabanhaw dinhi ha tuna bahin han katuyoan han Dios.—Eks. 3:1-6.
Ikatulo, kon an mga ginsiring ni Jesus mahitungod ha pagkabanhaw ngan pag-asawa naaplikar ha pagkabanhaw ngadto ha langit, nangangahulogan ba ini nga an mga babanhawon dinhi ha tuna mag-aasawa? An Pulong han Dios waray maghatag hin direkta nga baton hini nga pakiana. Kon an ginhihisgotan gud man ni Jesus amo an pagkabanhaw ngadto ha langit, kon sugad an iya ginsiring diri nagsasaysay kon an mga babanhawon dinhi ha tuna mag-aasawa ha bag-o nga kalibotan.
Maaram kita nga an Pulong han Dios matin-aw nga nasiring nga an kamatayon amo an magtatapos han pag-asawa. Salit an usa nga balo diri sadang makonsensya kon magdesisyon hiya nga mag-asawa utro. Personal ito nga desisyon, ngan an sugad nga mga indibiduwal diri sadang kwestyunon ha pagpamiling hin padis nga mahigugma ha ira.—Roma 7:2, 3; 1 Cor. 7:39.
Oo, bangin damu an aton pakiana may kalabotan han kinabuhi ha bag-o nga kalibotan. Imbes nga magbanabana kon ano an mga baton hito, maghulat na la kita. Kondi ini an aton masisiguro: An masinugtanon nga mga tawo magigin malipayon kay tatagbawon ni Jehova an ngatanan nira nga panginahanglan ngan hingyap ha pinakamaopay nga paagi.—Sal. 145:16.
^ par. 4 Kitaa an The Watchtower, Hunyo 1, 1987, pahina 30-31.
^ par. 5 Ha panahon han Biblia, usa nga kustomre an pag-asawa ha bayaw. Kon an bana mamatay nga waray anak nga lalaki, an iya asawa pangangasaw-on han iya bugto. Pinaagi hini, an iya asawa mahimo magkaada anak nga lalaki nga magpapadayon han iya tulin.—Gen. 38:8; Deut. 25:5, 6.
^ par. 9 Adton mga babanhawon dinhi ha tuna may paglaom nga makakarawat hin kinabuhi nga waray kataposan, diri hin imortalidad. Basi hibaroan an kaibahan han imortalidad ngan han kinabuhi nga waray kataposan, kitaa an The Watchtower, Abril 1, 1984, pahina 30-31.
TIKANG HA ATON DAAN NGA MGA KOLEKSYON
“EUREKA!” Ini nga pulong nagpapasabot hin “Nabilngan ko na!” Ini an ginsisiring han minero kon nakakaagi hiya hin bulawan han nauso an pagpamiling hito ha California, U.S.A., durante han ika-19 ka siglo. Pero hi Charles Taze Russell ngan an iba pa nga Estudyante han Biblia nakabiling hin mas presyoso—an kamatuoran ha Biblia. Ngan karuyag gud nira isumat ito ha iba.
Ha katpaso han 1914, minilyon nga tawo tikang ha dagku nga syudad an nagkita han “Photo-Drama of Creation.” Walo ka oras ini nga presentasyon nga basado ha Biblia, nga ginhimo han International Bible Students Association (I.B.S.A.). May-ada ini makaruruyag gud nga mga pelikula, matin-aw nga mga slide nga de-kolor, makapainteres nga narration o pagsaysay, ngan maopay nga klasikal nga musika. Makikita dinhi hini nga presentasyon an tikang ha paglarang, kasaysayan han tawo, ngan tubtob ha kataposan han Usa ka Yukot ka Tuig nga Pagmando ni Jesu-Kristo.—Pah. 20:4.*
Pero kumusta man an mga naukoy ha gudtiay nga bungto ngan higrayo nga baryo? Basi makapahimulos an ngatanan nga nagbibiling han kamatuoran, han Agosto 1914, iginrelis han I.B.S.A. an “Eureka Drama”—usa nga bersyon han “Photo Drama” nga masayon dad-on ngan waray upod nga pelikula. May-ada ini tulo nga klase nga mapipilian, ngan an tagsa hito makukuha ha damu nga yinaknan: An set han “Eureka X” may kompleto nga nakarekord nga pagsaysay ngan musika. An set han “Eureka Y” may kompleto nga rekording ngan mag-opay nga slide nga de-kolor. Ngan an “Eureka Family Drama,” nga gindisenyo para ha pamilya, may ginpili nga mga pagsaysay ngan mga kanta ha pagdayaw ha Dios. May mapapalit liwat nga barato nga mga ponograpo ngan mga garamiton para ha pagpasalida.
Tungod kay diri na nagkikinahanglan hin projector o daku nga eskren, mahimo dad-on han mga Estudyante han Biblia inin libre nga presentasyon ha higrayo nga baryo salit nakaabot an mensahe han Ginhadian ha mga lugar nga waray pa masangyawi. An “Eureka X” mahimo ipatokar ha adlaw o gab-i. An slide projector han “Eureka Y” mahimo gamiton bisan waray koryente, pinaagi hin carbide lamp. “Puydi namon ini ipasalida ha haros bisan diin,” siring han report han Watch Tower ha Finnish nga yinaknan. Ito gud an nahitabo!
Imbes nga magplete hin dagku nga teatro, an madiskarte nga mga Estudyante han Biblia kasagaran nga nakakabiling hin libre nga mga pasilidad, sugad han eskwelahan, korte, estasyon han tren, ngan bisan ha sala han dagku nga balay. Damu nga pagpasalida an ginhimo ha gawas, nga an pinakaeskren usa nga halapad nga busag nga tela nga iginsasab-it ha ligid han kamalig. Hi Anthony Hambuch nga kaapi han grupo nga nagpipresentar han “Eureka” nagsurat: “An mga parauma naghimo ha ira uma hin gutiay nga istadyum nga kahoy an materyales basi didto lumingkod an mga nagkikita han programa.” An ira grupo gumamit hin karuwahe nga gindadanas hin kabayo ha pagdara han ira mga gamit para ha presentasyon, pagkaturog, pagluto, ngan mga bagahe.
May panahon nga an magkirita ngan mamarati han “Eureka” gutiay la, usahay naman ginatos. Ha usa nga bungto ha United States nga 150 la an naukoy, 400 an nagkita hito ha usa nga eskwelahan diin ito iginpasalida. Ha iba nga lugar, may pipira nga nagbaktas hin mga 8 ka kilometro basi magkita han “Eureka Drama.” Ha Sweden, an mga amyaw ni Charlotte Ahlberg nga nagtirirok ha iya gutiay nga balay “nabantad gud” katapos mamati han rekording. Ha Australia, mga 1,500 an nagkita han iginpasalida ito ha usa nga hirayo nga syudad nga may mga minahan. Iginreport han Watch Tower nga ha mga eskwelahan han hayskul ngan kolehiyo, “an mga propesor ngan mga estudyante bumilib gud ha mga slide ngan mag-opay nga rekording ha ponograpo.” An “Eureka Drama” popular gud bisan ha mga lugar nga may mga sinehan.
Daku an naibulig han “Eureka Drama” ha “Class Extension Work,” diin an mga klase han Estudyante han Biblia nagpapadara hin mga mamumulong basi makag-establisar hin bag-o nga mga klase. Makuri hibaroan kon pira kadamu an nagkita han “Eureka Drama.” Damu nga serye hito an pirme iginpapasalida. Kondi han 1915, ha 86 nga grupo hito, 14 la an regular nga nagrireport. Bisan pa hito, sumala ha report ha kataposan han tuig, sobra usa ka milyon an nagkita han “Drama.” Mga 30,000 nga indibiduwal an naghangyo hin mga literatura ha Biblia.
Bisan kon an “Eureka Drama” bangin diri sugad ka makatirigamnan ha kasaysayan, kondi posible nga minilyon an nakakita hinin naiiba nga presentasyon tikang ha Australia ngadto ha Argentina, tikang ha South Africa ngadto ha British Isles, India, ngan ha Caribbean. Pinaagi hini, damu ha ira an nakabiling han kamatuoran ha Biblia nga mas presyoso kay han bulawan, ngan nakagsiring “Eureka!”
^ par. 4 Kitaa an “Tikang ha Aton Daan nga mga Koleksyon—An 100-ka-Tuig nga Salida nga Nagpaparig-on han Pagtoo” ha Barantayan, Pebrero 15, 2014, pahina 30-32.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn karantahon 86 Matinumanon nga Kababayin-an nga Kabugtoan***
Karantahon 86
Matinumanon nga Kababayin-an nga Kabugtoan
(Roma 16:2)
1. Sara, Maria, Ester, Rut, iba pa—
May kapas ngan mag-opay nga babaye.
An debosyon ha Dios gin-una pirme.
Hira magtinumanon, maunungon.
May iba pa nga ha Dios birilhon;
Bis’ waray ngarani, pagtoo marig-on.
2. Maunungon, maisugon, buotan,
Makaruruyag gud an pamatasan
Hinin mag-opay nga kababayin-an.
Susbaranan gud hira ha ngatanan.
An mga nagsusubad ha ira
May pag-uyon han Dios ngan may kalipayan.
3. Mga anak, nanay, asawa, balo,
Nagbubuhat kamo nga malipayon,
Nagpapasakop, mapainubsanon.
Di’ mahadlok kay mahal kamo ni Jah.
Buligan gud unta kamo niya
Nga magin marig-on; an balos hapit na.
(Kitaa liwat an Fil. 4:3; 1 Tim. 2:9, 10; 1 Ped. 3:4, 5.)
^ ***sn karantahon 104 Dayawon Naton hi Jehova***
Karantahon 104
Dayawon Naton hi Jehova
(Salmo 146:2)
1. Dayawon ta
Hi Jehova!
Kinabuhi naton hatag niya.
Pirme hiya
Pasidunggan;
May hingpit nga gugma ngan gamhanan.
Isamwak an iya kadayawan.
2. Dayawon ta
Hi Jehova.
Ha pag-ampo nabaton gud hiya.
An magluya
Papakusgon;
Mga maaghop paparig-unon.
An iya ngaran aton dayawon.
3. Dayawon ta
Hi Jehova;
Matadong ngan kasarigan hiya.
Karaotan
Pagwawad-on.
Maabot an damu nga bendisyon.
Tana, hiya aton gud dayawon!
(Kitaa liwat an Sal. 94:18, 19; 145:21; 147:1; 150:2.)
^ ***sn karantahon 114 An Libro han Dios —Usa nga Bahandi***
Karantahon 114
An Libro han Dios —Usa nga Bahandi
(Proberbios 2:1)
1. May libro nga dara’n kamatuoran,
Kalipay, paglaom ha katawhan.
Urusahon
ngan duro kagamhanan;
Dara kinabuhi, kalamragan.
Biblia an ngaran han libro han Dios,
Sinurat han
mga giniyahan,
Han mga nahigugma kan Jehova,
Ngan han espiritu gintugwayan.
2. An paglarang han Dios ginsurat nira,
Ngan pagpaulpot han uniberso.
Ha tinikangan hingpit pa an tawo
Kondi nawad-an han Paraiso.
Ginsaysay man nga may usa nga anghel,
Nag-ayat han soberanya ni Jah.
Nagtugway ha sala ngan kabidoan,
Kondi kadaogan maabot na.
3. Oras yana han daku nga kalipay,
Ginhadian han Dios iini na.
Adlaw na han pagtalwas ni Jehova
Ha ngatanan nga dapig ha iya.
Inin libro may maopay nga sumat,
Sagrado nga pagkaon han tanan.
Kamurayawan nga diri matugkad;
Iginpapabasa ha ngatanan.
(Kitaa liwat an 2 Tim. 3:16; 2 Ped. 1:21.)
^ ***sn karantahon 101 Ipasamwak an Kamatuoran han Ginhadian***
Karantahon 101
Ipasamwak an Kamatuoran han Ginhadian
(Buhat 20:20, 21)
1. Kita hadto di’ maaram Han kanan Kristiano dalan.
Kondi an Dios naghayag, Katutdoan nga malamrag.
Kaburut-on nasabtan na, Magpasakop ha Teokrasya,
Dayawon hi Jehova, Ngan himayaon an ngaran niya.
At’ sangyawan an ngatanan Ha dalan ngan ha purtahan.
Aton hira pagtutdoan, Kamatuoran masabtan.
Ngan ha aton pagpaursa Han pagsingba kan Jehova,
Magbuhat nga urosa Tubtob nga pagsangyaw matapos na.
(Kitaa liwat an Jos. 9:9; Isa. 24:15; Juan 8:12, 32.)
^ ***sn karantahon 51 Unong Kita kan Jehova***
Karantahon 51
Unong Kita kan Jehova
(Josue 23:8)
1. Pinamatud-an han Dios, iya soberanya.
Mga buhat niya pirme mayda hustisya.
Iya ginyakan, ngatanan matutuman.
Unong gud ha Dios ngan di’ hiya bayaan;
Kon magpasakop, kita bibendisyonan.
2. Mahimayaon an pagmando ni Jehova;
An pundasyon, kamatuoran ngan hustisya.
An mga maaghop ha iya nadaop.
Unong kan Jehova, ha iya dumangop;
Takos gud hiya han pagsingba nga ungod.
3. Kulang an mga kalangitan kan Jehova.
Waray kaaway nga makaato ha iya.
Tanan nga saad, iya gud tutumanon.
Unong kan Jehova; aton hiya sundon.
Debosyon ha iya mas pahilarumon.
(Kitaa liwat an Deut. 4:4; 30:20; 2 Hadi 18:6; Sal. 89:14.)
^ ***sn karantahon 91 Akon Amay, Akon Dios Ngan Sangkay***
Karantahon 91
Akon Amay, Akon Dios Ngan Sangkay
(Hebreo 6:10)
1. Kinabuhi makuri;
May pagtangis ngan kasakitan.
Kondi kinabuhi ko
May gud kapulsanan.
(Koro)
2. Ako diri na bata;
Ini na’n adlaw han peligro.
Kondi mayda paglaom,
Kay may ko pagtoo.
(KORO)
Tungod kay Dios matadong, Gugma ko diri nalilimtan.
Pirme hiya hirani; Ako di’ nag-uusahan.
Hi Jehova an akon paratagana ngan ak’ Amay,
Akon parapanalipod, Dios ngan Sangkay.
(Kitaa liwat an Sal. 71:17, 18.)
^ ***sn karantahon 26 Maglakat Upod han Dios***
Karantahon 26
Maglakat Upod han Dios
(Mika 6:8)
1. O, maglakat upod han Dios
Ha gugma nga tangkod.
Magin maunungon ha Dios;
Pakukusgon ka gud.
Kon kamatu’ran tipigan,
Diri masusulay;
Daw bata nga ginkakaptan,
Ha Dios magpatugway.
2. O, maglakat upod han Dios;
Sala im’ bayaan.
Magin hamtong gud hin bug-os
Basi ka uyonan.
An putli nga mga butang
Ngan makaruruyag,
Tagdon mo ini ngatanan;
Ha Dios ayaw bulag.
3. O, maglakat upod han Dios;
Magmatinumanon.
Katagbaw nga hatag han Dios,
Imo maaangkon.
Ha Dios pirme magkalipay,
Ngan hiya kantahan.
Surok hini nga kalipay,
Iya Ginhadian.
(Kitaa liwat an Gen. 5:24; 6:9; Fil. 4:8; 1 Tim. 6:6-8.)
^ ***sn karantahon 89 “Anak Ko, Magmakinaadmananon Ka”***
Karantahon 89
“Anak Ko, Magmakinaadmananon Ka”
(Proberbios 27:11)
1. O mga batan-on, higugmaa ako.
Pamatud-i nga sayop an kaaway ko.
Ihalad ha akon, kusog ngan debosyon,
Ngan pagkinabuhi para la ha akon.
(Koro)
2. Malipay paghatag ha akon han tanan.
Ak’ ka ibabangon mahipakdol ka man.
May maglimbong man o magtraydor ha imo,
Sarig nga ikaw pirme hinigugma ko.
(KORO)
Akon anak nga hinigugma,
Magmakinaadmananon.
Kinaburut-on nga magdayaw
Ngan mag-alagad ha akon.
(Kitaa liwat an Deut. 6:5; Ekles. 11:9; Isa. 41:13.)
^ ***fg p. 10-11 Ano an Katuyoan han Dios Para ha Tuna?***
Leksyon 5
Ano an Katuyoan han Dios Para ha Tuna?
1. Kay ano nga ginlarang han Dios an tuna?
Iginhatag ni Jehova ha mga tawo an tuna. Ito an aton urukyan. Salit an siyahan nga mag-asawa, hira Adan ngan Eva, waray laranga basi umukoy ha langit ngan magkaanak didto, kay naglarang na an Dios hin mga anghel basi umukoy didto. (Job 38:4, 7) Lugod, ginpaukoy han Dios hi Adan ha makaruruyag nga paraiso nga gintawag nga hardin han Eden. (Genesis 2:15-17) Gintagan hiya ni Jehova ngan an iya magigin mga anak hin paglaom nga mabuhi ha waray kataposan dinhi ha tuna.—Basaha an Salmo 37:29; 115:16.
Ha tinikangan, an hardin han Eden la an paraiso. Kinahanglan magkaanak hira Adan ngan Eva basi mapuno an tuna. Maabot an panahon, ira ‘pagtatag-iyahon’ an bug-os nga tuna ngan hihimoon ito nga paraiso. (Genesis 1:28) An tuna diri gud mabubungkag. Ito an urukyan han tawo ha kadayonan.—Basaha an Salmo 104:5.
2. Kay ano nga an tuna diri paraiso yana?
Gintalapas nira Adan ngan Eva an Dios, salit ginpaiwas niya hira ha hardin. Tungod hito nawara an paraiso, ngan waray tawo nga nakagpahiuli hito. Tikang hadto, an tuna ginmandoan na hin magraot nga tawo.—Basaha an Genesis 3:23, 24.
Napakyas ba hi Jehova ha pagtuman han iya orihinal nga katuyoan ha katawohan? Waray! Hiya an makagarahum ha ngatanan. Diri hiya napapakyas. (Isaias 45:18) Iya ipapahiuli an kahimtang han tawo uyon ha iya katuyoan.—Basaha an Salmo 37:11, 34.
3. Paonan-o magigin paraiso utro an tuna?
Magigin paraiso utro an tuna durante han pagmando ni Jesus sugad nga Hadi nga ginpili han Dios. Ha girra ha Armagedon, pangungunahan niya an mga anghel basi poohon an ngatanan nga nakontra ha Dios. Katapos, iya piprisuhon hi Satanas ha sulod hin 1,000 ka tuig. Pero matatalwas an katawohan han Dios tungod kay gigiyahan ngan papanalipdan hira ni Jesus. Mabubuhi hira ha waray kataposan ha Paraiso nga tuna.—Basaha an Pahayag 20:1-3; 21:3, 4.
4. San-o matatapos an pag-antos?
San-o tatapuson han Dios an karaotan? Hi Jesus naghatag hin “tigaman” nga nagpapakita nga hirani na an kataposan. Tungod han kahimtang han kalibotan yana, namimeligro an kinabuhi han tawo ngan nagpapakita ito nga nagkikinabuhi na kita ha ikatarapos hini nga sistema.—Basaha an Mateo 24:3, 7-14, 21, 22.
Tikang ha langit, mamandoan ni Jesus an tuna ha sulod hin 1,000 ka tuig. Durante hito, wawad-on niya an ngatanan nga pag-antos. (Isaias 9:6, 7; 11:9) Labot pa ha pagin Hadi, magios hiya sugad nga Hitaas nga Saserdote ngan iya paparaon an ngatanan nga sala han mga nahigugma ha Dios. Salit pinaagi kan Jesus, wawad-on han Dios an sakit, kalagas, ngan kamatayon.—Basaha an Isaias 25:8; 33:24.
5. Hin-o an maukoy ha tiarabot nga Paraiso?
An mga tawo nga masinugtanon ha Dios an maukoy ha Paraiso. (1 Juan 2:17) Ginsugo ni Jesus an iya mga sumurunod nga pamilngon an mag-aghop ngan tutdoan hira kon paonan-o makakarawat an pag-uyon han Dios. Yana, igin-aandam ni Jehova an minilyon nga tawo para mabuhi ha tiarabot nga Paraiso dinhi ha tuna. (Sepania 2:3) Ha Kingdom Hall han mga Saksi ni Jehova, gintututdoan an mga tawo basi magin maopay nga bana ngan amay, asawa ngan iroy. An mga anak ngan mga kag-anak urosa nga nagsisingba ngan nahibabaro kon paonan-o makakapahimulos ha kahibaro nga tikang ha Biblia.—Basaha an Mika 4:1-4.
Para ha dugang nga impormasyon, kitaa an kapitulo 3 han libro nga Ano Gud ba an Igintututdo han Biblia?
[Retrato ha pahina 10]
[Retrato ha pahina 11]
[Retrato ha pahina 11]
Ha Kingdom Hall, makikilala mo an mga tawo nga nahigugma ha Dios ngan naruruyag mahibaro kon paonan-o hiya lilipayon
^ ***fg p. 18-19 Paonan-o Magigin Malipayon an Imo Pamilya?***
Leksyon 9
Paonan-o Magigin Malipayon an Imo Pamilya?
1. Kay ano nga importante an kasal ha pagkaada malipayon nga pamilya?
An maopay nga sumat tikang kan Jehova, an “malipayon nga Dios,” nga karuyag magin malipayon an mga pamilya. (1 Timoteo 1:11, NW) Hiya an nagpatikang han kahikayan ha pag-asawa. Importante an legal nga pag-asawa tungod kay nabulig ito basi magin malipayon ngan magin marig-on an pundasyon han pamilya. Sadang sundon han mga Kristiano an balaud han gobyerno may kalabotan ha legal nga pag-asawa.—Basaha an Lukas 2:1, 4, 5.
Ano an pagtagad han Dios ha pag-asawa? Gintatagad niya ito nga permanente nga pag-upod han usa nga lalaki ngan usa nga babaye. Karuyag ni Jehova nga an mag-asawa magin maunungon ha kada tagsa. (Hebreo 13:4) Nangangalas hiya ha “pagbulag,” o pagdiborsyo. (Malakias 2:16) Igintutugot la niya an pagdiborsyo ngan pag-asawa utro kon nag-adulteryo an padis han usa.—Basaha an Mateo 19:3-6, 9.
2. Paonan-o sadang trataron han mag-asawa an kada tagsa?
Katuyoan ni Jehova nga magbinuligay an mag-asawa. (Genesis 2:18) Sugad nga ulo han pamilya, an bana kinahanglan manguna ha pagtagana han materyal nga panginahanglan han iya pamilya ngan ha pagtutdo ha ira mahitungod ha Dios. Kinahanglan andam hiya magsakripisyo para ha iya asawa. Sadang higugmaon ngan tahuron han mag-asawa an kada tagsa. Tungod kay diri hira hingpit, kinahanglan magpinasayloay hira basi magin malipayon an ira pag-asawa.—Basaha an Efeso 4:31, 32; 5:22-25, 33; 1 Pedro 3:7.
3. Sadang ka ba makigbulag ha imo padis kon diri na kamo malipayon?
Kon may problema an iyo pag-asawa, sadang kamo mangalimbasog nga sulbaron ito ha mahigugmaon nga paagi. (1 Korinto 13:4, 5) Diri iginrirekomenda han Pulong han Dios an pagbulag sugad nga solusyon han problema han mag-asawa.—Basaha an 1 Korinto 7:10-13.
4. Mga anak, ano an karuyag han Dios para ha iyo?
Karuyag ni Jehova nga magin malipayon kamo, ngan naghahatag hiya hin gimaopayi nga mga sagdon kon paonan-o magigin malipayon. Karuyag niya nga magpahimulos kamo tikang ha kinaadman ngan eksperyensya han iyo mga kag-anak. (Kolosas 3:20) Sugad nga Maglalarang, karuyag liwat niya nga magin malipayon kamo ha pagbuhat han iya kaburut-on ngan ha pagsunod ha iya Anak.—Basaha an Eklesiastes 11:9–12:1; Mateo 19:13-15; 21:15, 16.
5. Mga kag-anak, paonan-o niyo masisiguro nga magigin malipayon an iyo mga anak?
Kinahanglan mangalimbasog kamo ha pagtagana hin pagkaon, urukyan, ngan bado ha iyo mga anak. (1 Timoteo 5:8) Pero basi magin malipayon hira, kinahanglan liwat niyo hira tutdoan nga higugmaon an Dios ngan mahibaro mahitungod ha iya. (Efeso 6:4) An iyo susbaranan ha pagpakita hin gugma ha Dios makakaimpluwensya gud ha ira. Kon tikang ha Biblia an iyo igintututdo, mabubuligan niyo hira nga mamolde an ira hunahuna ha husto nga paagi.—Basaha an Deuteronomio 6:4-7; Proberbios 22:6.
An iyo mga pagparig-on ngan kumendasyon makakabulig gud ha iyo mga anak. Kinahanglan liwat nira an sagdon ngan disiplina tungod kay magpapanalipod ito ha ira ha panggawi nga magwawara han ira kalipay. (Proberbios 22:15) Pero kinahanglan diri magin mapintas o madarahog ha pagdisiplina.—Basaha an Kolosas 3:21.
An mga Saksi ni Jehova nagpupublikar hin mga libro nga basado ha Biblia nga mabulig labi na ha mga kag-anak ngan mga anak.—Basaha an Salmo 19:7, 11.
Para ha dugang nga impormasyon, kitaa an kapitulo 14 han libro nga Ano Gud ba an Igintututdo han Biblia?
[Mga retrato ha pahina 18]
[Mga retrato ha pahina 18]
[Mga retrato ha pahina 19]
[Mga retrato ha pahina 19]
^ ***w12 8/15 p. 8-10 ‘An Iyo Buhat Pagbabalosan’***
‘An Iyo Buhat Pagbabalosan’
HI Asa nga nag-uuna ha iya kasundalohan nag-apura paglugsad ha hilarom nga walog tikang ha kabukiran han Juda tipakadto ha kapatagan ha ligid han baybayon. Pag-abot niya ha mas haluag nga bahin han walog, inundang hiya ngan natigdaan. Ha ubos, iya nakita an kampo han kaaway—ngan daku gud ito! An Etiopiahanon nga kasundalohan posible nga usa ka milyon. An kasundalohan ni Asa sobra la hin gutiay ha katunga han ira kadamu.
Tungod kay maatubang hin pakiggirra, ano an siyahan nga ginbuhat ni Asa? Ginhatagan hin instruksyon an iya mga heneral? Gindasig an iya kasundalohan? Ginsuratan an iya pamilya? Diri gud! Hiton makuri nga kahimtang, hi Asa nag-ampo.
Antes naton usisahon ito nga pag-ampo ngan an nahitabo hito nga higayon, usisahon anay naton kon ano nga klase hin tawo hi Asa. Kay ano nga sugad hito an iya ginbuhat? Makatadunganon ba nga maglaom hiya nga bubuligan hiya han Dios? Ha asoy may kalabotan kan Asa, ano an aton hibabaroan mahitungod ha paagi han pagbendisyon ni Jehova ha ginbubuhat han Iya mga surugoon?
AN KASAYSAYAN NI ASA
Durante han 20 ka tuig katapos mabahin an Israel ha duha nga ginhadian, an Juda bug-os na nga naimpluwensyahan han pagano nga pagsingba. Han nagin hadi hi Asa han 977 B.C.E., bisan an aadto ha palasyo han hadi naimpluwensyahan han pagsingba ha mga dios han pagkamabungahon nga ginsisingba han mga Kanaanhon. Kondi an giniyahan nga rekord han pagmando ni Asa nasiring nga hiya “nagbuhat hadton maopay ngan matadong ha mga mata ni Jehova an iya Dios.” Iya “pinanguha an lain nga mga halaran, ngan an higtaas nga mga lugar, ngan pinamulod an mga harigi, ngan pinangutod an mga Asarim,” o sagrado nga mga poste. (2 Kron. 14:2, 3) Ginpaiwas liwat niya an ‘kalalakin-an nga maraot an dungog [mga puta] nga nag-aalagad didto han pagano nga mga dapit hin pagsingba,’ nga nagbubuhat hin homoseksuwalidad tungod han relihiyon. Diri la ito an ginhimo ni Asa. Gin-aghat liwat niya an katawohan nga ‘pangitaon hi Jehova, an Dios han ira mga amay,’ ngan buhaton an ‘balaud ngan sugo’ han Dios.—1 Hadi 15:12, 13, Maopay nga Sumat; 2 Kron. 14:4.
Nalipay hi Jehova han kadasig ni Hadi Asa ha tinuod nga pagsingba salit Iya hiya ginbendisyonan hin kamurayawan hin pipira ka tuig. Salit nakagsiring hi Asa: “Nangita kita kan Jehova nga aton Dios; pinangita naton hiya, ngan iya kita tinagan hin kapahuwayan ha tagsa nga ligid.” Ginsalingabot han katawohan ini nga kahimtang pinaagi ha pagparig-on han mga pader han mga syudad ha ginhadian han Juda. “Nagtukod hira ngan nag-uswag,” siring han Biblia.—2 Kron. 14:1, 6, 7.
HA PATAG-AWAYAN
Ha mga ginbuhat ni Asa, diri kita sadang mahipausa nga nag-ampo hiya han inatubang ha pinakadamu nga sundalo nga gin-unabi han Biblia. Maaram hi Asa nga ginbabalosan han Dios an mga nagpapakita hin pagtoo pinaagi han ira mga buhat. Ha iya pag-ampo, nangaro hiya hin bulig kan Jehova. Maaram hi Asa nga kon sumarig hiya ha Dios ngan makakarawat han Iya bulig, diri importante kon ano kadamu o kagamhanan an kaaway. Hini nga girra nahidadabi an ngaran ni Jehova, salit nanginyupo hi Asa ha Dios tungod hito. Hiya nag-ampo: “Buligi kami, O Jehova nga amon Dios; kay nasarig kami ha imo, ngan ha imo ngaran kami nakanhi patok hini nga kadam-an. O Jehova, ikaw an amon Dios; ayaw itugot nga an tawo magdaog patok ha imo.” (2 Kron. 14:11) Sugad ito hin pagsiring: ‘An pagsulong han mga Etiopiahanon usa nga pag-atake ha imo Jehova. Ayaw pasagdi nga mapasiparahan an imo ngaran pinaagi han pagtugot nga mapirde han mga tawo la an mga nagdadara han imo ngaran.’ Salit “hinampak ni Jehova an mga Etiopiahanon ha atubangan ni Asa, ngan ha atubangan han Juda; ngan an mga Etiopiahanon nangalagiw.”—2 Kron. 14:12.
Yana, an katawohan ni Jehova naatubang hin damu nga gamhanan nga kaaway. Diri kita literal nga makikiggirra ha ira ha patag-awayan gamit an literal nga mga armas. Kondi, makakasarig kita nga babalosan ni Jehova hin kadaogan an ngatanan nga matinumanon nga nakikig-away ha espirituwal tungod han iya ngaran. An aton personal nga pakig-away mahimo mag-upod han pangalimbasog nga atohan an kalyap nga paghamubo han moral, atohan an aton mga kaluyahan, o panalipdan an aton pamilya ha nakakadaot nga mga impluwensya. Kondi anoman nga problema an aton naieksperyensyahan, mapaparig-on kita ha pag-ampo ni Asa. An iya kadaogan, kadaogan ni Jehova. Iginpakita hito kon ano an malalaoman han ngatanan nga nasarig ha Dios. Waray tawo nga makakapirde kan Jehova.
PAGDASIG NGAN PAHAMANGNO
Pagbalik ni Asa tikang ha girra, gintapo hiya ni Asaria. Ini nga propeta nagdasig ngan nagpahamangno ha iya: “Pamati kamo ha akon, Asa, ngan bug-os nga Juda ngan Benjamin: hi Jehova maupod ha iyo samtang nga kamo naupod ha iya; ngan kon mangita kamo ha iya, hiaagian hiya niyo; kondi kon kamo bumaya ha iya, hiya mabaya ha iyo. . . . Magmakusganon kamo, ngan ayaw pahumoka an iyo mga kamot; kay an iyo buhat pagbabaslan.”—2 Kron. 15:1, 2, 7.
Ini nga mga pulong magpaparig-on han aton pagtoo. Iginpapakita hito nga hi Jehova maupod ha aton tubtob nga matinumanon kita nga nag-aalagad ha iya. Kon mangangaro kita ha iya hin bulig, makakasarig kita nga babatunon niya an aton pag-ampo. “Magmakusganon [o magmaisugon] kamo,” siring ni Asaria. Kasagaran na nga kinahanglan magin maisugon gud kita basi mabuhat an husto, kondi maaram kita nga mahihimo naton ito pinaagi ha bulig ni Jehova.
An lola ni Asa nga hi Maaka naghimo hin “mangil-ad nga ladawan para hin usa nga Asera.” Salit makuri nga desisyon para kan Asa nga paiwason hiya ha pagin “rayna.” Nahimo ito ni Asa ngan iya liwat ginsunog an ladawan nga ginhimo han rayna. (1 Hadi 15:13) Ginbendisyonan hi Asa ha iya ginbuhat ngan ha iya kaisog. Kita liwat kinahanglan marig-on nga dumapig kan Jehova ngan ha iya matadong nga mga suruklan, maunungon man ha Dios an aton mga kapamilya o diri. Kon bubuhaton naton ito, babalosan kita ni Jehova tungod han aton pagkamatinumanon.
Upod han balos kan Asa an pakakita han damu nga Israelita tikang ha apostata nga ginhadian ha norte nga kinadto ha Juda han ira naobserbaran nga hi Jehova upod ha iya. Ira gud ginpabilhan an putli nga pagsingba salit nagdesisyon hira nga bayaan an ira mga balay basi umukoy upod han mga surugoon ni Jehova. Katapos, hi Asa ngan an bug-os nga Juda ‘sinulod ha kauyonan ha pagpangita kan Jehova, ha bug-os nira nga kasingkasing ngan kalag.’ Ano an resulta? An Dios “hin-agian nira: ngan tinagan hira ni Jehova hin kapahuwayan ha palibot.” (2 Kron. 15:9-15) Malipayon gud kita kon an mga mahigugmaon ha pagkamatadong nakarawat han putli nga pagsingba kan Jehova!
Kondi, may iginpahamangno liwat hi propeta Asaria. Hiya nagsiring: “Kon kamo bumaya [kan Jehova], hiya mabaya ha iyo.” Diri gud unta ito mahitabo ha aton, kay maraot gud an mahimo magin resulta hito! (2 Ped. 2:20-22) Waray unabiha ha Biblia kon kay ano nga iginpahamangno ito ni Jehova kan Asa, kondi waray ito sunda han hadi.
“NAGBUHAT KA HIN LINURONG”
Ha ika-36 ka tuig han pagmando ni Asa, hi Hadi Baasa han Israel ginios kontra ha Juda. Iya gintikangan pagparig-on an Rama, an giutan nga syudad nga walo ka kilometro ha norte han Jerusalem. Bangin katuyoan niya nga pugngan an iya mga sakop ha pagpahayag hin pagkamaunungon kan Asa ngan ha tinuod nga pagsingba. Imbes nga mangaro hin bulig hi Asa ha Dios pariho han iya ginhimo han ginsulong hira han mga Etiopiahanon, nagpabulig hiya ha tawo. Nagpadara hiya hin regalo ha hadi han Sirya ngan naghangyo nga atakehon an norte nga ginhadian han Israel. Han pipira ka beses nga ginhimo ito han mga Siryahanon, hi Baasa binaya ha Rama.—2 Kron. 16:1-5.
Waray malipay hi Jehova kan Asa ngan ginsugo Niya an propeta nga hi Hanani basi isumat ito ha iya. Tungod kay nakita ni Asa an ginhimo ni Jehova ha mga Etiopiahanon, nahibaro unta hiya nga an “mga mata ni Jehova nadalagan ngadto nganhi sahid an bug-os nga kalibotan, ha pagpakita ha iya ngahaw nga makusog ha ngaran nira kan kanay kasingkasing hingpit tipakadto ha iya.” Bangin nakakarawat hi Asa hin maraot nga sagdon, o para ha iya hi Baasa ngan an iya kasundalohan diri daku nga tarhog salit naghunahuna hiya nga maaakos niya ito ha iya la kalugaringon. Anoman an hinungdan, hi Asa sinarig ha panhunahuna han tawo ngan waray sumarig kan Jehova. “Dida hini nagbuhat ka hin linurong,” siring ni Hanani, “kay tikang niyan ikaw mamamay-ada mga away.”—2 Kron. 16:7-9.
Maraot an nagin reaksyon ni Asa. Tungod han iya kasina, iginpapriso niya hi Hanani. (2 Kron. 16:10) Posible ba nga naghunahuna hi Asa, ‘Angay ba ako sawayon katapos magin matinumanon ha sulod hin damu ka tuig?’ Yana nga nagtitikalagas na hiya, nagluya na ba an iya abilidad ha paghunahuna? Waray ito unabiha han Biblia.
Ha ika-39 ka tuig han pagmando ni Asa, nagkaada hiya grabe nga sakit ha tiil. “Bisan pa ha iya sakit waray hiya mangita kan Jehova, kondi ha mga mananambal,” siring han asoy. Hito nga panahon, baga hin napabay-an na ni Asa an iya relasyon ha Dios. Matin-aw nga ha sugad hito nga kahimtang ngan panhunahuna, namatay hiya ha ika-41 ka tuig han iya pagmando.—2 Kron. 16:12-14.
Bisan pa hito, an kan Asa mag-opay nga kalidad ngan kadasig ha tinuod nga pagsingba baga hin mas nalabaw ha iya mga nahimo nga sayop. Waray gud hiya umundang pag-alagad kan Jehova. (1 Hadi 15:14) Kon sugad, ano an igintututdo ha aton han iya kasaysayan? Nabulig ito ha aton nga masantop nga kinahanglan pamalandungon naton kon paonan-o kita ginbuligan ni Jehova ha naglabay, kay an paghinumdom hito makakapagios ha aton nga mag-ampo para han iya bulig kon naatubang kita hin bag-o nga mga pagsari. Kondi, diri naton sadang hunahunaon nga diri na kita nagkikinahanglan hin sagdon tikang ha Kasuratan kay maiha na kita nga matinumanon nga nag-aalagad ha Dios. Anoman an aton rekord ha pag-alagad, sasawayon kita ni Jehova kon makasayop kita. Kinahanglan mapainubsanon nga karawaton naton an sugad nga pagtadong basi magpahimulos kita hito. Labaw ha ngatanan, an aton langitnon nga Amay maupod ha aton tubtob nga kita naupod ha iya. An mga mata ni Jehova nag-uusisa ha bug-os nga tuna ha pamiling han mga matinumanon ha iya. Ginbabalosan niya hira pinaagi han paggamit han iya gahum para ha ira. Ginbuhat ito ni Jehova kan Asa, ngan mabubuhat liwat Niya ito ha aton.
[Blurb ha pahina 9]
Ginbabalosan ni Jehova an magtinumanon nga nakikig-away ha espirituwal
[Blurb ha pahina 10]
Ginkikinahanglan an kaisog basi mabuhat an husto ha paniplatan ni Jehova
^ ***w14 2/15 p. 30-32 An 100-ka-Tuig nga Salida nga Nagpaparig-on han Pagtoo***
TIKANG HA ATON DAAN NGA MGA KOLEKSYON
An 100-ka-Tuig nga Salida nga Nagpaparig-on han Pagtoo
“Baga hin mas kanawong hiya ni Brother Russell kay ha kan Brother Russell mismo!”—Magkirita han “Photo-Drama” han 1914.
INI nga tuig amo an ika-100 nga anibersaryo han siyahan nga iginpasalida an “Photo-Drama of Creation,” usa nga maiha na nga salida nga gindisenyo ha pagparig-on han pagtoo nga an Biblia amo an Pulong han Dios. Ha mga panahon nga nagluya an pagtoo han damu tungod han katutdoan han ebolusyon, duro nga kritisismo, ngan mga pagruhaduha, an “Photo-Drama” nakabulig ha pagpamatuod nga hi Jehova amo an Maglalarang.
Hi Charles T. Russell, nga nanguna ha mga Estudyante han Biblia, padayon nga namiling hin pinakaepektibo ngan pinakamadagmit nga paagi basi maipasamwak an mga kamatuoran ha Biblia. Ha sulod hin sobra tulo ka dekada, epektibo nga gin-gagamit na han mga estudyante han Biblia an nakaimprinta nga mga publikasyon. Yana may bag-o nga butang nga nakadani han ira atensyon—salida.
AN PAG-EBANGHELYO PINAAGI HIN SALIDA
Han dekada 1890, siyahan nga iginpakita ha publiko an salida nga waray nagyayakan. Temprano han 1903, usa nga salida mahitungod ha relihiyon an iginpasalida ha usa nga singbahan ha New York City. Salit han 1912 han gintikangan ni Russel an pagpangandam para ha “Photo-Drama,”diri pa la maiha an industriya han pelikula. Nahunahuna niya nga maipapasamwak hini an kamatuoran ha Biblia ha paagi nga diri mahihimo han nakaimprinta nga mga publikasyon.
An walo ka oras nga “Photo-Drama,” nga kasagaran iginpapasalida ha upat ka bahin, may-ada 96 nga haglipot nga nakarekord nga pahayag mahitungod ha Biblia nga ginyakan hin usa nga mamumulong nga popular gud hadto an tingog. Damu nga eksena an ginduduyogan hin klasikal nga mga musika. Pinaagi han ponograpo, ginpapatokar han eksperto nga mga operator an nakarekord nga mga tingog ngan musika, igindudungan ito ha de-kolor nga mga slide ngan mga salida han igindrama nga pamilyar nga mga istorya ha Biblia.
Kadam-an han mga film footage ngan damu nga salaming nga slide an ginpalit tikang ha mga estudyo. An salaming nga mga slide ngan an mga film mano-mano ngan usa-usa nga gindudrowingan han propesyonal nga mga artist ha Philadelphia, New York, Paris, ngan London. An mga nagtatrabaho ha Art Room ha Bethel nabulig liwat ha pagdrowing, kasagaran nga hira an nagliliwan han naruba nga mga slide. Labot la ha ginpalit nga mga film footage, an mga Bethelite ginkukuhaan liwat ha kahirani nga Yonkers, New York samtang nag-aakting hira sugad nga Abraham, Isaac, ngan an anghel nga nagpugong kan Abraham nga ighalad an iya anak.—Gen. 22:9-12.
An usa nga kaupod ni Brother Russell nagsiring ha media nga pinaagi hini nga Photo-Drama, “yinukot an [magigin] interesado ha Kasuratan, labaw pa ha anoman nga nahitabo nga pag-uswag ha relihiyon.” Nalipay ba an mga klero hinin daku nga pangalimbasog basi mabuligan adton mga gutom ha espirituwal? Kabaliktaran an nahitabo. Ginpakaraot han mga ministro han Kakristianohan an “Photo-Drama” ngan an pipira gumamit pa ngani hin tuso o direkta nga mga pag-atake basi paundangon an pagpasalida hito. Ha usa nga lugar, iginpautod han usa nga grupo han mga ministro an suplay han koryente.
Bisan pa hito, an mga teatro napuno la gihapon hin magkirita han libre nga pasalida nga “Photo-Drama.” Ha United States, umabot hin 80 nga syudad an nagpapasalida hito kada adlaw. Damu han magkirita an siyahan pa la nga pakakakita hin salida nga may nagyayakan. Pinaagi han time-lapse photography, nakita nira an usa nga napusa nga bonay nga may ginawas nga piso ngan an maopay nga pagbuklad han usa nga bukad. An mga eksena may kalabotan ha syensya nagpabug-at han urusahon nga kinaadman ni Jehova. Sugad han gin-unabi ha tinikangan, han nakita hi Brother Russel ha screen samtang iginpapakilala an “Photo-Drama,” ginhunahuna han usa nga magkirita nga an nagyayakan baga hin ‘mas kanawong ni Brother Russel kay ha kan Brother Russel mismo!’
USA NGA IMPORTANTE NGA HITABO HA PAGTUTDO HA BIBLIA
Iginhulagway han usa nga awtor ngan historyador ha salida nga hi Tim Dirks an “Photo Drama” sugad nga “an siyahan nga pinakahilaba nga pelikula nga gintarampo an sound (nakarekord nga pahayag), salida, ngan de-kolor nga mga slide.” Antes hito, an nahiuna nga mga salida gumamit han pipira hini nga paagi, kondi diri tarampo ha uusa la nga salida, labi na kon mahitungod ito ha Biblia. Ngan mas damu an nagkita ha Photo-Drama, nga ha kabug-osan inabot hin mga 9 ka milyon ha North America, Europe, Australia, ngan New Zealand ha siyahan la nga tuig nga iginpasalida ito!
An “Photo-Drama” siyahan nga iginpasalida han Enero 11, 1914, ha New York City. Pito ka bulan katapos hito, nahitabo an usa nga daku nga kasamok nga ha urhi gintawag nga Girra ha Kalibotan I. Kondi damu nga tawo ha bug-os nga kalibotan an padayon pa gihapon nga nagkakatirok basi magkita han “Photo-Drama,” nga nakaliaw ha ira tungod han mag-opay nga mga eksena mahitungod han tiarabot nga mga bendisyon han Ginhadian. Han tuig 1914, an “Photo-Drama” amo an pinakamaopay nga salida.
[Kahon ha pahina 32]
Samtang nagtitikahirani an 1914, an I.B.S.A nangalimbasog gud nga maisangyaw an maopay nga sumat ha bug-os nga kalibotan. Basi mabuhat ito, ginhimo an “Photo-Drama of Creation.” Daku gud nga panahon, kusog, ngan kwarta an gin-gamit para hini
[Blurb ha pahina 32]
“Nagsusulod ito han ngatanan nga retrato tikang han ginlarang an mga bitoon tubtob ha mahimayaon nga Usa ka Yukot ka Tuig nga Pagmando ni Kristo.”—F. Stuart Barnes, 14 anyos han 1914
[Mga Retrato ha pahina 32]
Pinaagi han husto nga timing, gintarampo han eksperto nga mga operator ha usa nga salida an duha ka milya nga film, 26 nga mga rekord ha ponograpo, ngan mga 500 nga salaming nga mga slide
[Retrato ha pahina 31]
An mga usherette tikang ha lokal nga mga kongregasyon nanhatag hin minilyon nga kopya han bokleta nga may mga retrato han “Photo-Drama”
An mga magkirita nakakarawat liwat hin “Pax” nga mga pin nga may retrato han bata nga hi Jesus. Ini nga mga pin nagpapahinumdom han nagsusul-ot hito nga magin “anak han kamurayawan”
[Retrato ha pahina 31]
An “Photo-Drama” siyahan nga iginpasalida han Enero 11, 1914, hini nga maopay nga teatro ha New York City nga gintatag-iya ngan gindudumara hadto han International Bible Students Association
[Retrato ha pahina 32]
Bainte ka set nga “Photo-Drama” an iginpasalida ha iba-iba nga lugar han North America pinaagi hin mga grupo
war_Latn zul_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk unk unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk war_Latn war_Latn war_Latn cjk_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn ayr_Latn kea_Latn war_Latn war_Latn war_Latn war_Latn war_Latn war_Latn kea_Latn war_Latn war_Latn war_Latn mri_Latn war_Latn war_Latn kea_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn tum_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn dyu_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn